text:
(शिक्षक दिवस पर विशेष)
- करण समस्तीपुरी, सम्पादक भाषा एवम् साहित्य, कतेक रास बात
अपना मिथिला में एकटा फकरा पढ़ल जाई छैक – "नहि वो देवी आ नहिये वो कराह”। से गप्प सभ ठाम छैक। अप्पन संस्कृति प्रधान देश मे कतेको एहन सुप्रथा छलैक जाहि पर सहजे गर्व होईक। मुदा पछिया बतास मे धीरे-धीरे ई सभ निपता भेल जा रहल अछि ! एहने स्तुत्य प्रथा मे से एक छल "आदर्श गुरु-शिष्य परम्परा"। कोनो समय मे "गुरुर्ब्रहम्मा गुरुर्विष्णु गुरुर्देवो महेश्वरः। गुरुः साक्षात परब्रहम्म तस्मै श्री गुरुवे नमः"। सन वेद मंत्र भारत-भूमि पर सहजे व्यवहारिक छल। राम, कृष्ण, आरुणि, उपमन्यु, कौत्स, एकलव्य आ विवेकानंद सन गुरुभक्त एहि महान श्रृंखला के चिरपरिचित कड़ी भेलाह। मुदा आई ई सभटा चरित्र पोथिये टा मे जीवित छथि। कतेक रास नव आयाम, शाखा, प्रशाखा, उप-शाखाक संग शिक्षाक विस्तार चरम पर अछि। मुदा ने अछि त वो आदर्श परम्परा। आई त’ जेम्हरे ताकू ओम्हरे गुरुजीक गर्दन छोपय वाला धृष्टद्युम्न आ चेलाक औंठा काटय वाला द्रोणाचार्य भेंट जेताह। से केकरा दोष देबैक। सभ किछु बदलि गेल छैक। सभ ठाम नव चुनौती छैक। तहन एखुनका समय मे सम्बन्ध सभ सेहो व्यावसायिक चोला पहिरि लेने अछि। तें "नहि वो देवी अछि आ नहिये वो कराह"।
मुदा सभ साल सितम्बर मासक पहिल सप्ताह मे अपना देश मे गुरुभक्तिक बयार निश्चित बहत। साल मे एक्के दिन सही मुदा पाँच सितम्बर के फेर "गुरुर्ब्रहम्मा गुरुर्विष्णु" भए जाएत छथि। चलू, कोनो भाँजे हमहू अप्पन गुरूजी सभ के याद कय लय छियन्हि। ओना कहू त आद्योपांत शैक्षिक जीवन मे गाम स’ हम्मर संपर्क बनले रहल आ मैट्रिक धरि त’ गामेक विद्यालय हमरा लेल शान्ति-निकेतन आ नेतरहाट छल। आ एहि दृष्टि सँ हम अपनाक बडभागी बुझैत छी जे विद्यालय होऊ वा महाविद्यालय, शिक्षक लोकनिक विशेष अनुग्रह हमरा सदिखन भेटल। विद्यालय मे त ई विशेष अनुग्रहक दू टा कारण हमरा परिलक्षित होइछ। सब स’ पहिल बात त ई जे हम्मर पितामह (बाबा) गामक आदर्श मध्य विद्यालयक प्रतिष्ठित प्रधानाध्यापक रहि चुकल छलाह आ दोसर अपना मुँहे कहैत त’ नै ओरियाईयै, मुदा कहय त’ परबे करत। बात ई जे पहिने पढाई मे हमहू सचेष्ट छलहुँ। से बाबाक जमाना से सम्बन्ध हेबाक कारण अप्पन गामक मिडल स्कूल से एखनो धरि किछु बेसिए लगाव अछि ! ओहि मिडल स्कूल मे छलाह हम्मर आदर्श अध्यापक अंसारी बाबू। छोट खुट्टी के गोर नार गठल शरीर पर कालर वाला कुर्ता आ खूब फैलगर पजामा पहिरने अंसारी बाबूक मुंह सों गमकौआ जर्दा का सुवाष सदिखन बहरायेत रहैत छल। कोशेक चारि से डेनमो (डायनमो) बला पुरनका साइकिल पर पान चिबाबैत, खनखनायल चल आबैत अंसारी बाबूक स्कूलक अहाता मे घुसिते उद्दंड सँ उद्दंड छौडा सभ सेहो सकपका जाईक। जखन हम विद्यालयीन छात्र छलहुँ तेखन चटिया सबहक बीच आज्ञाकारिता आ शिष्टाचारक स्थान उद्दंडता लय लेने छल। आ गुरूजी सबहक भरिसक प्रयास सेहो इएह रहित छलैन्ह जे कुनो तरहे वो उदंडताक शिकार नहि बनी। मुदा एहो संक्रमण काल मे अंसारी बाबूक शिक्षकक रूप मे एक गोट विशिष्ट स्थान छलन्हि। बड़का-बड़का मारिखर गुरूजी सबहक छौरा सभ धत्ता बता दिए मुदा की मजाल जे अंसारी बाबूक सोझा मे केओ बदमाशी करत। तै मे की त’ अंसारी जीक छौंकियो छुइथ से अमसिये पुर्णिमे। ई गप्प अछि, जखन छठा किलास मे हम्मर नामे लिखायेल छल। तीन चारि दिन मे स्कूल घरे आँगन सन बुझाये लागल. एक दिन हम्मर वर्गसाथी लोकनि टिफिनक बाद वाला खाली घंटी के सदुपयोग करवाक प्लान बनौलक। निश्चित भेल जे स्कूलक पाछू मे सुगबा बैर से लुधकल कटहा गाछ पर हमला बाजल जाए। एहि सब मे एक्केटा भय छल अंसारी बाबू केँ। तैं सबहक अलग अलग ड्यूटी लागल। हमरा संगे एक टा आओर लरिका के ओगरवाहिक जिम्मा थमाओल गेल जे अंसारीजी केँ देखिते पूक्की परिहें जे सभ गोटे परा जाएब। आठ दस टा लरिका बैरक दुन्नु झमटगर गाछ पर चढ़ल आ दू-चारि टा गाछक निच्चा बैर चुनए पर लगाएल गेल। बैर तोरो अभियान प्रगति पर छल कि हम्मर साथी चौकीदार चल गेल लघुशंका कर'। एम्हर हम एक टा अज्ञात भय आ पहिल बेर चोराक' बैर खेबाक रोमांचक द्वंद में फसल छलहुँ। ता धरि ओम्हर स’ एकटा सज्जन ससरिक' एम्हर चल अबैत छलाह। जेखन ओ हमरा एकदम लग आबि गेलाह त’ बैर बिछय वाला एक टा लारिकाक चीख निकलि गेल भाग रे ....... !! किछु धमाधम गाछ पर से कूदि क’ भागल, किछु धरायल आ किछु एखनो दम साधने गाछे पर छल। धरायल चोर मे हमहू छलहुँ। अपराध त' सबहक समाने छलैक मुदा पिछला रिकॉर्डक ध्यान राखैत सभ के सजा सुनाओल गेल। हम्मर इ पहिल अपराध छल तैँ पारिवारिक गरिमा आ विद्यालय मे अएबा का निहित उद्देश्य बुझाबैत हमरा बाइज्जत बरी कय देल गेल। तखने ज्ञात भेल जे ई सभ टा इन्साफ अन्सारीये बाबूक कचहरी मे भ' रहल छल। त' ई छल हम्मर आदर्श अध्यापक सँ हम्मर पहिल साक्षात्कार। तकरा उत्तर त’ अंसारी बाबू के प्रति से असीम श्रद्धा उत्पन्न भेल जे आदर्श शिक्षकक गप्प अबैत हठाते वैह टा मोन अबैत छथि। हालांकि छठा किलास मे अंसारी बाबूक कोनो घंटी नै छलन्हि तेँ हुनक शिक्षण पद्धति आ क्षमता से दू-चारि त' नहीये भ' सकलहुँ मुदा जखने मौका लागे, व्यक्तिगत तौर पर हम हुनक आगू मदद लेल पहुँच जैयैक। फेर छठा किलास पास क' सतमा मे गेलहुँ। मुदा मोन मे एकगोट अवसाद छल। हम्मर एकगोट प्रतिद्वंदी वर्ग मे प्रथम आएल छली आ हमरा दोसर स्थान भेटल। पछिला पाँच साल स’ प्रथम स्थानक अधिकारी बालमन एकगोट बालिकाक आगू झुकय लेल किन्नहुँ तैयार नहि छल। स्कूल स’ वितृष्णा से होमय लागल। फेर इ अंसारीये बाबूक सरल सानिध्य आ उत्साहवर्द्धन छलन्हि जे हम एक बेर फेर दोबर हिम्मत से जुमि परलहुँ। एकटा ख़ास बात ई छल जे सतमा किलास के वर्ग-शिक्षक वैह छलाह। सभ स’ पहिल घंटी मे गणित पढाबथि आ तेसर घंटी मे विज्ञान। फेर त' हमरो जिज्ञासाक पंख लागैत चलि गेल। ई हमरा आब बुझायत अछि जे ई आशीर्वाद अंसारी बाबूक छलैन्ह जे हम अंतरस्नातक धरि स्वतःस्फूर्त विज्ञान आ गणित के पढाई करैत चलि गेलहुँ। इएह किलासक एकटा घटना हमरा हिन्दी के मजबूत करबाक प्रेरणा देलक। अनसारी बाबू हम्मर गृहकार्य चेक करैत छलाह। ओहि ठाम एक गोट सचेष्ट विज्ञान शिक्षकक मुश्तैद नजरि सँ किछु वर्तनी आ व्याकरण सम्बन्धी दोषक बचनाय ता असंभवे छल। ताहि पर हम्मर सफाई कि विज्ञान में एतेक चलैत छैक कें जवाब में अंसारी बाबू कहैत छथि, "नहि ई गलती थीक आ गलती कतहु नहि चलैत अछि। की विज्ञानक किताब मे हिज्जे आ वाक्य रचना ग़लत रहैत अछि?" आब हम निरुत्तर छलहुँ। मुदा तत्पश्चात निश्चय कयलहुँ जे यथासंभव शुद्ध आ सही लिखब आ एही प्रयास मे हिन्दी दिस जे झुकाव भेल ओकरे परिणति अछि जे आई अहाँ आगू उपस्थित छी। एक शिक्षकक रूप मे अंसारी बाबूक एक गोट आओर महत्वपूर्ण विशेषता छलन्हि, सुंदर लिखाबट। नीम बला कलम सँ जखन कागज पर वो लिखथि त’ लागय जे उज्जर प्लेट मे कारी- कारी मोती सजायल अछि। आ सुलेख के प्रति वो सदिखन विद्यार्थी सबहक ध्यान दियाबथि। हुनक निर्देश आ सराहनाक बले हमरो लेखनी सुंदर होमय लागल। आ आइ हम सर्वथा कहैत छी जे महाविद्यालय के परीक्षा सभ मे पाँच प्रतिशत प्राप्तांक हम्मर लिखाबट के अछि। समय पांखि लगा क' उडल चलि गेल। मिडल स्कूल के बांकी दुन्नु साल हम फेर प्रथम श्रेणी से उत्तीर्ण भेलहुँ आ आगूक शिक्षाक लेल फेर दाखिल भय गेलहुँ गामेक हाई स्कूल मे।
कातिक महीना मे दिवालीक तैय्यारी जोर पर छल। हमरा घरक बगल मे रामार्चा पूजा चलि रहल छल। हम ओहि ठाम स’ प्रसाद लेने चल अबैत छलहुँ कि रस्ता मे एक टा छोट सन लरिका बज्रपात कयलक, "भइया जानय छहक, अंसारी जी मर गेलखिन।" प्रसादक गिलास हाथ स’ खसि परल आ हम ठामे पत्थर जेकाँ बैस गेलहुँ। बाद मे ज्ञात भेल जे वो पछिला मास स’ निलंबित छलाह आ एहि बातक सूचना हुनक लग नै छलन्हि। जेखन वेतनप्राप्ति नै भेलैन्ह त’ सब किछु बुझि एक गोट नम्हर परिवारक मुखिया आ कन्यादानक बोझ स’ दबल पिता परिस्थिति सँ मुंह चोरा रेलक नीचा आबि ई निर्दयी दुनिया के छोडि गेलाह। केओ कहैक जे ओ छुट्टीक दरखास देने छलखिन मुदा हेड मिस्ट्रेस नहि देखेलखिन्ह, केओ कहैक जे ओ जाही सहकर्मीक हाथे दरखास पठौने छलखिन्ह उहे दबा रखलखिन त’ केओ कहैक जे ओ अपने लापरवाह छलाह मुदा हमरा एक्के बात कचोटै जे ओ आत्महत्या किएक केलैथ। आब ता सभ टा रोष आ परिताप निरर्थके छल। विद्यालय प्रांगण मे विशाल शोक सभा भेल। दोषिक प्रति कठोर कार्रवाई, विद्यालय परिसर मे अंसारी बाबू का प्रतिमा आ हुनक परिवारक पूर्ण सहायता के संकल्प लेल गेल। अंसारी बाबूक परिवारक दशा त’ नहि जानि मुदा दोषिक प्रति कार्रवाई आ हुनक प्रतिमा सालों पहिले लेल गेल कागजी संकल्प मात्र रहि गेल। हुनक प्रतिमा कतहु लागहु कि नहि लागहु, हमरा स्मरण मे वो सदैव अमर छथि। एक बेर फेर कहै छी, "तस्मै श्री गुरुवे नमः!"
-करण समस्तीपुरी


c: text/html

text:
अपन साहित्य समाज मे दीपनारायण 'विद्यार्थी'क नाम ककरो सं नुकायल नहि अछि. पूर्वहिं सं घोषणानुसार हिनका काल्हि रवीन्द्र भवन, अगरतल्ला (त्रिपुरा) मे भारत सरकारक नामी संस्था 'साहित्य अकादमी' द्वारा 'युवा पुरस्कार-2016' सं सम्मानित कयल गेलनि. भटचौड़ा, मधुबनी निवासी दीपनारायण कें ई पुरस्कार हुनक सुचर्चित गजल संग्रह 'जे कहि नहि सकलहुं' लेल प्रदान कयल गेलनि.
जनतब दी, जे काल्हि अगरतल्ला मे दीपनारायणक संग-संग 24 भाषाक युवा रचनाकार कें हुनक चयनित पोथीक लेल 'युवा पुरस्कार-2016' अकादमीक अध्यक्ष विश्वनाथ तिवारी द्वारा प्रदान कयलनि. सूत्रक अनुसार, रवीन्द्र भवन मे आयोजित पुरस्कार वितरण समारोह मे दीपनारायण परम्परागत मैथिल परिधान धोती, कुरता आ पाग पहिरि पहुंचल रहथि. जाहि परिधानक कारणें लोकक धिआन आ नजरि पूरा कार्यक्रम मे प्रायः हुनके उप्पर टांगल रहल. एतेक घरि कि प्रशस्ति पत्र देबाक समय अकादमीक अध्यक्ष सेहो हिनक परिधानक प्रंशसा कयने बिनु नहि रहि सकलनि.
माटि सं जुड़ल मैथिलीक एहि प्रतिभाशाली युवा रचनाकार कें मिथिलाक संस्कृति आ प्रतिभा सं सम्पूर्ण देशवासी कें पुनः एकबेर अवगत करेबाक लेल बहुत-बहुत धन्यवाद आ आगामी जीवनक लेल बहुत रास शुभकामना. हमरालोकनिक आश हिनका सं आर बढ़ि गेल अछि. भविष्य मे सेहो एहिना अपन आखरक मादे मातृभाषा मैथिलीक सेवा करैत रहथि तकर आश आ पूर्ण भरोस सेहो. हिनक पुरस्कृत गजल संग्रह सं किछु शेर देल जा रहल अछि, पढ़ल जाओ-
(1)
नेनपन बिकल आर जुआनी बिकल भूखमे
आँखि केर एक एक बुन्न पानी बिकल भूख मे
(2)
काल्हि खन चिथरा पहिरने हिन्दुस्तान भेटल
देखिऔ आइ कतेक हिन्दुस्तानी बिकल भूख मे
(3)
देखैमे पहिनेसं कमाल भेलै लोक
चालि-चलन मे माल-जाल भेलै लोक
(4)
नोर दोसरक एत' पोछय बला केओ नहि
काज निकलि गेल तं देखय बला केओ नहि
(5)
अहां नहि एलहुं हम तहीसं तबाह छी
जीबि रहल छी तें जिनगीसं तबाह छी
(6)
दुश्मनीक हमरा कोनो नै चिंता फिकिर
सत्य कही तं आब दोस्ती सं तबाह छी
(7)
एहिसं पैघ ककरो संग कोनो व्यथा नै होइत छैक
करेजमे आगि धेने छै धुंआ ओहिना नै होइत छैक
(8)
अहींक यादमे कानि कानि दिन बिता रहल छी हम
अहींकें ओढ़ै छी अहींकें बिछौना बना रहल छी हम
(9)
भोजक बेर अगारी होयत
रणमे मुदा पछारी होयत
(10)
नोरक बुन्नकें हिसाब नै राखू
घरमे दुखक किताब नै राखू

robotstxt: allowed

filter: keep


text:
अशोक कुमार सहनी,अपन मिथिला / वीरगन्ज, भादौ २४ । राष्ट्रिय जनता पार्टी नेपाल वीरगन्ज महानगर अध्यक्ष ओमप्रकाश सर्राफ जी नेकपा एमाले मधेशमें भोट मागै नाता गुमाचुकल से टिप्पणी केने अछि। सर्राफ जी शनिदिन सामाजिक सञ्जालमें ई टिप्पणी केने अछि ।
मधेश आ मधेशीऊपर एमालेके बड़का नेतासभ मधेश प्रदेश मांग युपी आ बिहार जाऊ, मधेशीसभ आन्दोलनके समयमें बनल विशाल मानव सांगलोके माखे सांगलो, मधेशीके मृत्युमें आप झर्यो (आम गरल), मधेशी कारि रंगके मात्र अछि संविधान संशोधनके विरोध लगायतके अभिव्यक्तिसभ देने छेल।
नेता सर्राफ जी सामाजिक सञ्जालमें ‘मधेशके प्राविधिक रुपमें सेहो अधिकारसे वञ्चित केने एमाले मधेशमें भोट मागै नैतिकता गुमाचुकल।’ लिख़ने अछि।


text:
इ’समाद नाटकक समीक्षा करबाक एहि बेर नव परंपरा शुरु क रहल अछि। दिल्ली क तालकटोरा मुक्ताकाश मंच पर दिल्ली मैथिली-भोजपुरी अकादमी क लोक उत्सव मे निर्देशक प्रकाश झा क निर्देशन मे मंचित नाटक ओरिजनल काम क कई गोटा समीक्षा केलथि अछि। इ’समाद ओहि मे स किछु किछु खास लोक क समीक्षा प्रस्तुत क रहल छी। एहि स कोनो एक व्यक्ति क नजरि स नहि बल्कि कई गोटेक नजरि स नाटक क समीक्षा अहां सब लग प्रस्तुत करबाक अवसर भेट रहल अछि।– समदिया
विकास झा, फिल्म निर्देशक
मैलोरंगक नव प्रस्तुति “ओरिजनल काम ” देख मोन बहुत हर्षित भेल …अनिल मिश्र आ ज्योति झाक अभिनय सर्वोपरि रहल …मुकेश जी कम्पनीक भूमिका में बहुत हद तक उतरल छलाह…शिव लाल अपन नेन्ह्पन आ लरक्पन के हिसाब सौ दृष्टिगोचर नहीं भ पाबी रहल छलाह मुदा किछ छोट कृत्य सब बहुत निक जका निभेला जेना की कोकाकोला के मुन्ना खोलबाक लेल हासू ल क एनाई…उचित लाल के भूमिका सेहो बहुत सशक्त छल…जिव लाल के तत्क्षण प्रतिक्रिया बाला भाव भंगिमा आकर्षक छल…भगता के भूमिका सेहो प्रशंसनीय रहल…नवोदित मैथिलि रंगकर्मी सोनिया झा रंगमंच पर मैथिलि बजैत निक लगली..हूनका में बहुत सम्भावना बूईझ परित ऐछ…मुदा जाही तरहक कथा बस्तु के परिवेश छल ताहि हिसाब सौ पात्र सभक भेष भूषा और निम्न स्तर के बनौल जा सकैत छल…संवाद प्रस्तुतीकरण के और ठोस आ कनी कम नाटकीय बनौल जा सकैत छल…ओना रंग मंच पर मैथिलि बजबाक लेल कनी बेसिए भाव में संवाद बैज देल जीत ऐछ सेहो नीके लगैत छै…आब बेसी बात की बनाऊ…जतबा लिखी एही बिषय पर ओटते कम बिझ पारित ऐछ…सत सत नमन श्री मलंगिया जी के आ प्रकाश बाबू के जे एही तरहक आयोजन सभक संज्ञान होइत ऐछ..आ भोजपुरी मैथिलि अकादमी दिल्ली सरकार के सेहो बहुत धन्यवाद जे देशक राजधानी में हमर सभक भाषा संस्कृति पर ध्यान बात रखैत छैथ…संपूर्ण टीम के हमरा तरफ सौ नमन आ सुभकामना…नाटकक रिव्यू निष्पक्ष आ स्वतंत्र ऐछ…एहिमे जौ कोनों त्रुटि भेल त क्षमा प्रार्थी छी…बहुत जल्द प्रकाश जी के संगे हमहू एकटा नाटक मलोरंग के हाथ में सुपुर्द करब जिनका प्रकाश जी जौ उचित बुझता त ओहो नाटक मंच पर दृष्टिगोचर होयत.संपूर्ण मलोरंग परिवार के नवरात्र के शुभकामना
आशीष झा, पत्रकार
एखनहि मैलोरंग क ताजा प्रस्तुति ”ओरिजनल काम” देख क आबि रहल छी। दिल्ली क तालकटोरा मुक्ताकाश मंच पर दिल्ली मैथिली-भोजपुरी अकादमी क लोक उत्सव मे निर्देशक प्रकाश झा अपन रिकार्ड एक बेर फेर अपने तोड देलथि। सच कहूं त आब प्रकाश जी क निर्देशन मे मंचित नाटक क समीक्षा करैत काल दोहराव क डर रहैत अछि, किया जे नाटक क नाम आ मंचन क स्थान जरूर बदलि जाइत अछि, मुदा नहि बदलैत अछि त कलाकार द्वारा शानदार प्रस्तुति, उत्तम निर्देश, अदभुत प्रकाश आ ध्वनी संयोजन आ मैथिली नाटक देखबाक इच्छा। फिल्म क मामला मे भोजपुरी स पिछडल मैथिली नाटक क क्षेत्र मे भोजपुरी कए काफी पाछु छोडि देलक अछि, शायद एकर कारण भोजपुरी क मुकाबला मे मैथिली क समृद्ध साहित्य रहल हो, मुदा एहि उपलब्धि मे प्रकाश झा आ मैलोरंग क योगदान कए उल्लेखित करए पडत। धन्यवाद मैलोरंग एहि ‘ओरिजनल काम’ क लेल।
आलोक झा, समीक्षक
जखन नाटक नीक भ जाए त ओकर आगू आ पाछु क भाषण बहुत खराब लगैत अछि । आओर एकटा गप हमरा बुझबा मे नहि अबैत अछि जे अकादेमी क जे कियो सचिव बनि जाइत छथि ओ एतबा बेसी आ वाहियात किया बजैत छथि। बहरहाल मैथिली लोक रंगमंच मैलोरंग क प्रस्तुति ‘आरिजिनल काम’ देखलहुं। बहुत सुंदर आ स्तरीय। क्षेत्रीय भाषा क रंगमंच मे किछु कए छोडि कए सबहक काज क तुलना मे हिन्दी क रंगमंच स कैल जाइत अछि। ओहि लिहाज स देखल जाए त इ एकटा जिम्मेदार आ परिपक्व प्रस्तुति रहल। एकरा लेल निर्देशक प्रकाश झा बधाई क पात्र छथि। हुनका बधाई एहि लेल सेहो किया त ओ बड सलीका स कलाकार कए पत्र मे समाहित करि देलथि। मुकेश , अनिल जी , प्रवीण झा , संतोष जी , अमरजी जे काज केलथि ओ एहि नाट्य संस्था क निरंतर मजबूत होइत जेबाक प्रमाण छी। मुकेश पहिनुक भांति अपन बेहतरीन फॉर्म मे छलाह, हुनका देखब अलग आनंद दैत अछि । एहि प्रस्तुति मे दूटा स्त्री पात्र क भूमिका छल, जाहि मे ज्योति जी क काज बहुत मजबूत छल।ओ अपन किरदार कए बड मजबूती आ आत्म विश्वश क संग जीलथि । हाँ दारोगा क भूमिका मे जे छलीह हुनका कनि आओर आत्मविश्वास क जरूरत छल जे शायद अगिला हिस्सा मे देखा गेल। एहि नाटक मे चुटीला संवाद बहुत छल, जे कलाकार क काज एक तरह स आसान क देलक। एकर बावजूद किछु अभिनेता बेसी प्रभावशाली बनेबाक कोशिश करैत देखेलाह । खूबलाल आ चरकान्त क किरदार निभेनिहार कलाकार यदि अपन संवाद अदायगी कए क्रमशः धीमा आ तेज क लैतथि त नाटक आओर आगू बढि सकैत छल । आगू निर्देशक कए अपन प्रकाश आ ध्वनि नियंत्रक स जरूर गप करबाक चाही किया त हुनका मे ताल मेल कम छल। प्रकाश त कई मौका पर असंतुलित रहल, ध्वनि त कहतु कतहु छले नहि। ध्वनि संयोजन आओर बेहतर कैल् जा सकैत छल । वस्त्र विन्यास उपयुक्त छल । मंच सज्जा आ मंच सामाग्री नाटक क अनुरूप रहल। एक तरह स मैलोरंग क इ प्रस्तुति ओकर आगू बढबाक संकेत दैत अछि ।
मनीष झा, समीक्षक
मैथिली भोजपुरी अकादमी, दिल्लीक तत्त्वावधान मे मैथिली नाटकक अग्रणी संस्था मैलोरंग (मैथिली लोक रंग) द्वारा आयोजित नाटक “ओरिजनल काम” केर मंचन शनिदिन १३ अक्टूबर २०१२ कें सफलतापूर्वक सम्पन्न भेल. मैथिलीक सुप्रसिद्ध नाट्यकार महेन्द्र मलंगिया लिखित आ प्रकाश झा निर्देशित ई नाटक मुख्यतः ग्रामीण परिवेश पर आधारित छल जकर भाखा ठेंठ मैथिलीक संग संग हिन्दी आ अंगरेजीक मिश्रण जेना कि एकटा सामान्य आ कम पढ़ल लिखल समाज मे प्रयुक्त होइत अछि आ एहि नाटकक माध्यमे ओरिजनल काम स’ अभिप्राय छै सबस’ बेसी महत्त्वपूर्ण काज अर्थात कोन समय पर कोन काज केर प्राथमिकता देल जाय. हास्य व्यंग्य स’ परिपूर्ण एहि नाटकक एक-एक संवाद, एक-एक दृश्य आ एक-एक क्षण सुरताल ग्राउंडक मुक्ताकाश दर्शक दीर्घा मे उपस्थित समस्त नाटक प्रेमी के बेर-बेर थपड़ी बजब’ लेल बाध्य करैत छल. मैलोरंग रंगमंडलक अनुभवी आ माँजल कलाकार लोकनिक मंचोपस्थिति मुख्य आकर्षण छल जाहि मे मैथिली फिल्म आ मंच के बहुचर्चित कलाकार मुकेश झा, अनिल मिश्रा, ज्योति झा, सोनिया झा, राजीव मिश्रा, संतोष कुमार, प्रवीण कश्यप, अमरजीत राय, रॉकस्टार झा, दीपक ठाकुर, राधाकान्त, अमित अकेला, नीरा झा आदि कलाकार सभ अपन प्रभावी अभिनय स’ दर्शक पर अमिट छाप छोड़’ में सफल रहलाह.
सबटा समीक्षा आ फोटो- एमआर क वाल स साभार।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
जन्म दिनक उत्सव कतेक उचित?
२००२ में पहिल बेर दरभंगा सं बाहर एलहुं – पटना आ ओतय स दिल्ली– ओतय देखलिऐ लोक सभ अपन जन्मदिन के उत्सव मनाब के लेल कतेक बताह रहैत छै.
हमर मानब जे कोनों व्यक्ति के अपन जन्मदिन मनेबाक अधिकार नहिं छै. जन्म ल क अहाँ की क लेलहुं? जन्म त कुकुर, बिलाई, कीड़ा मकरा सभ लेत अछि – त की ओ सभ अपन जन्मदिन मनाबय?
हमर मानब जे अहाँ समाज के किछु दियौ – आ समाज अहाँ के योगदान के मानैत अहाँ के जन्मदिन मनाबय त अहाँक जन्म लेब सफल भेल. हां अहि दिन भगवान के आ माता-पिता के धन्यवाद दियौन्ह आ आशीर्वाद ली जे एतेक शक्ति होय जे जन्मदाता के सुख द सकियन्ही आ संगहि जे समाज एतय धरि पहुँचेलक – हुनका सभ लेल किछु क सकी.


text:
दरभंगा । जिला प्रशासन आ नगर निगम प्रशासन क संयुक्त प्रयास स 15 जून क बाद दरभंगा टावर आ बेंता चौक पर गाडी ढार करब प्रतिबंधित करि देल गेल अछि। एहि कार्रवाई स एक दिस जतए टावर कए नव जीवन भेटत ओतहि लोक कए जाम स निजात भेट जाएत। डीएम आर लक्ष्मणन आ एसएसपी गरिमा मल्लिक क स्वीकृति क बाद नगर आयुक्त केबीएन सिंह एकरा लेल तैयारी शुरू क देलथि अछि।
श्री सिंह क अनुसार दरभंगा टावर क दक्षिण सुभाष चौक तक, पूरब भगत सिंह चौक आ उत्तर गणेश मंदिर आ सुदर्शन पेट्रोल पंप तक नो पार्किग जोन घोषित कैल गेल अछि। एहि परिसर मे भोर 9 स राति 9 बजे तक कोनो प्रकार क वाहन (दुपहिया बा चारि पहिया) कए प्रवेश नहि भेटत। वाहन मालिक अपन वाहन कए हसनचक स्थित पार्किग स्थल या अन्यत्र रखताह। नो पार्किग जोन मे वाहन लगेबा पर पुलिस लाइन क क्रेन मशीन ओकरा खींचकए थाना आनि लेत। जतए स जुर्माना भरलाक बाद गाड़ी छूटत। नो पार्किग जोन मे वाहन क संग प्रवेश करबा स रोकबा लेल भगत सिंह चौक, सुभाष चौक आ हसनचक पर स्थायी रूप स ट्राफिक पुलिस क पहिल बेर प्रतिनियुक्ति कैल जा रहल अछि। बेंता चौक पर सेहो एकरा सख्ती स लागू कैल जाएत। बेंता चौक क उत्तर मे स्थित तरकारी बाजार कए स्थानांतरित क ओहि ठाम टेंपो स्टैंड बनाउल जा रहल अछि। दुर्गा मंदिर क उत्तर डॉक्टर्स कॉलोनी क गेट तक स्थल कए विकसित क तरकारी बाजार बनाउल जा रहल अछि। बेंता चौक स उत्तर सफी मुसलिम स्कूल स कर्पूरी चौक तक मुख्य सड़क क पश्चिमी भाग मे वाहन क पड़ाव स्थल बनाउल जा रहल अछि। जिला प्रशासन बेंता चौक स एलआर गल्र्स स्कूल तक नो पार्किग जोन घोषित क देलक अछि। देखबाक चाही जे नगर निगम आ जिला प्रशासन अपन एहि फैसला कए कोना लागू करैत अछि। अगर एहि फैसला कए लागू करि देल जाइत अछि त इ दरभंगा शहर कए व्यवस्थित करबा दिस एकटा पैघ डेग कहल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
दरभंगा । राष्ट्रीय जांच एजेंसी (एनआईए) इंडियन मुजाहिदीन (आईएम) क एकटा शीर्ष आतंकवादी आ संगठन क संस्थापक यासीन भटकल क कथित नजदीकी सहयोगी कए सोमदि सांझखन दरभंगा स गिरफ्तार क लेलक। पुलिस क विशेष दल पिछला दू दिन स दरभंगा आ समस्तीपुर मे छापामारी क रहल छल।
एनआईए क अधिकारी क कहब अछि जे गिरफ्तार आतंकवादी क पहचान मोहम्मद जफीर अंसारी क बेटा मोहम्मद दानिश अंसारी क रूप मे कैल गेल अछि। एनआईए अधिकारी गिरफ्तार मोहम्मद दानिश अंसारी कए लहेरियासराय पुलिस थाना क्षेत्र स्थित चकजोरा गाम स पकडलथि।
सूत्र क कहब अछि जे पिछला साल दिल्ली क एकटा विशेष एनआईए अदालत दानिश क खिलाफ गैर-जमानती वारंट जारी केने छल। सुरक्षा एजेंसी काफी समय स दानिश क तलाश मे छल। एजेंसी क दावा अछि जे ओ भटकल कए रहबाक सुविधा उपलब्ध करेने छल जे कथित तौर पर एखन पाकिस्तान मे नुकायल अछि।
दानिश एकटा अन्य आतंकवादी वारदात मे सेहो वांछित अछि जेकर जांच दिल्ली पुलिस क रहल अछि। एहि बीच पटना स प्राप्त जानकारी क अनुसार दरभंगा प्रक्षेत्र क पुलिस महानिदेशक सुधांशु कुमार मोहम्मद दानिश क गिरफ्तारी क पुष्टि करैत कहला अछि जे एनआईए क टीम गिरफ्तार आरोपी कए मुख्य न्यायिक दंडाधिकारी क समक्ष पेश केलक अछि एकर बाद ओकरा अपन संग ट्रांजिट रिमांड पर दिल्ली ल जाएत।
ओ कहला जे इंडियन मुजाहिदीन क संदिग्ध आतंकवादी कए दरभंगा क रैयाम थाना क्षेत्र स पकडल गेल अछि। ज्ञात हुए जे एहि स पूर्व सेहो दरभंगा स कईटा आतंकवादी कए पकडल जा चुकल अछि, मुदा एहि बेर पहिने जेकां सथानीय पुलिस स नुका कए इ कार्रवाई नहि कैल गेल अछि, बल्कि एहि र्कावाई में स्थानीय पुलिसक मदद लेल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
आतंकवादी कए रखनिहार दरभंगा स गिरफ्तार
दरभंगा । राष्ट्रीय जांच एजेंसी (एनआईए) इंडियन मुजाहिदीन (आईएम) क एकटा शीर्ष आतंकवादी आ संगठन क संस्थापक यासीन भटकल क कथित नजदीकी सहयोगी कए सोमदि सांझखन दरभंगा स गिरफ्तार क लेलक। पुलिस क विशेष दल पिछला दू दिन स दरभंगा आ समस्तीपुर मे छापामारी क रहल छल।


text:
पश्चिम चंपारण। मिथिला म' बाढ़िक विभीषिका केँ बीच एहेन दृश्य सेहो देखबाक लेल भेट रहल अछि, जे प्रशासनिक मज़बूरी आओर बाढ़िक विभीषिका केँ बीच कैको प्रश्न ठाढ़ करैत अछि। एहेन एक मामल देखबाक लेल भेटल, जाहिमे अस्पताल म' जगह नहि भेटबाक कारण एक मरीजक पोस्टमार्टम बैलगाड़ी पर काएल गेल।
बताओल जे रहल अछि कि टाकाक लेन - देनाक विवाद म' पिपरिया गामक एक युवक केर हत्या भ' गेल। शव क' पोस्टमार्टम लेल अनुमंडलीय अस्पताल लाओल गेल। अस्पताल परिसर म' पैन जमा होयबाक कारण शव क' पोस्टमार्टम कक्ष धरी नहि ल' जाएल गेल। बताओल जे रहल अछि चिकित्सक डॉक्टर एके तिवारी अस्पताल गेट केर सामना म' बैलगाड़ी पर शव राखि पोस्टमार्टम केलनि। प्राप्त सूचनाक मुताविक अस्पताल म' जमा पैन क' निकालबाक लेल नाला केर निर्माण काएल जे रहल अछि।


text:
मधेपुरा के सांसद पप्पू यादव कहलनि कि ओ माननीय हाईकोर्ट सँ अपील करता कि सरकार सँ पूछल जाए कि आखिर आखिर कहिया धरी बाढ़ि म' लोग मरैत रहत। हर बरख बाढ़िक नाम पर आवंटित काएल जे रहल अरबों टाकाक सरकार की उपयोग केलनि।
बाढ़ि प्रभावित क्षेत्र म' सरकारी आओरप्रशासनिक अनदेखी सँ क्षुब्ध पप्पू यादव कहलनि कि जन अधिकार पार्टी बाढ़िक नाम पर भ' रहल करोड़ों टाकाक लूट-खसोट केर खिलाफ आब आओर चुप नहि बैसत। कटिहार केर जनता भगवान भरोसे छथि आओर मौतक जिनगी जी रहल छथि। आगा ओ कहलनि कि बाढ़िक त्रासदी म' सभसँ बेसी कटिहार, पूर्णिया, अररिया आओर किशनगंज जिला प्रभावित भेल अछि।
अपने क' बता दी कैल्हि देर राति कटिहार के रेलवे परिसदन म' बातचीत करैत लोकसभा सदस्य पप्पू यादव कहलनि कि हुनकर लड़ाई एहेन लोग सभक खिलाफ अछि जे बाढ़ि जेहेन प्राकृतिक आपदा म' सेहो करोड़ों टाकाक बंदरबांट म' लागल छथि। पप्पू यादव कहलनि कि जन अधिकार पार्टी आब आर-पार केर लड़ाई लड़त। 25 अगस्त क' जनहित याचिका दायर करबाक बाद आगामी 29 अगस्त क' पूरा सूबे म' धरना केर कार्यक्रम राखल जाएत।


text:
बुधवार, 7 मार्च 2018
मोदी सरकार केएलक मैथिलि के अपमान, कहलक मैथिलि बोलचाल के भाषा
दिल्ली : मैथिलि भाषा कि मौखिक भाषा अछि या एही के अपन लिपि सेहो अछि ? एही मुद्दा पर विवाद बढ़ी गेल अछि।
विवाद केंद्र सरकार के तरफ सs लोकसभा में देल गेल प्रश्नक' जबाब के बाद शुरू भ गेल अछि। बीजेपी सs निष्कासित दरभंगा के सांसद कीर्ति आजाद के द्वारा पूछल गेल सवाल पर मानव संसाधन मंत्रालय कहलक मैथिलि भाषा एखन धरी मौखिक भाषा रहल अछि , मैथिलि के लेल आधिकारिक सूचना वॉ पाठ्य - पुस्तक देवनागरी में लिखल गेल अछि। एही भाषा के प्रचार - प्रसार के लेल कोनो योजना नै अछि। मैथिलि भाषा मूल सs बिहार के मिथिलांचल में मात्र बाजल जाइत अछि।
एही जबाब के बाद सांसद आजाद कहला कि एही जबाब सs मैथिलि के अपमान भेला , मैथिलि लिपि भारत के प्राचीन लिपि में सs एक अछि , जाहि के उपयोग पढाई स ल'क' लिखबाक तक में भs रहल अछि। एहन में मैथिलि लिपि के ख़ारिज केनाइ देश के प्राचीन भाषा के अपमान के संग संग मिथिलावासी के अपमान सेहो अछि।
Labels: दिल्ली


text:
Sunday, August 3, 2014
भोँट (क.नन्द विलास राय)
भोँट
पंचायत चुनावक समए रहए। प्रचार-प्रसार पूरा जोर पकड़ने रहए। सभ उम्मीदवारक आदमी साइकिलपर हौरन बान्हि मैकसँ टोले-टोल प्रचार करै छल। चौक-चौराहापर लॉडस्पीकरक तेतेक ने अवाज होइ जे कान देनाइ मुस्कील। हम तँ बुझू चौकपर गेनाइए छोड़ि देने रही। जखैन कि उम्मीदवार सभ तरफसँ भोटरकेँ चाह-जलखैक अलाबे दारूओ भेटै छेलै। मंगनीमे चाह-जलखै करैबला सभ सबेरेसँ चौक पकड़ि लइ छल। केते गोटे तँ एहनो अछि जे दू-दू तीन-तीन उम्मीवारक चाह-जलखै करै छल। ताड़ीओ आ पोलिथिनो पीबैबला सभ अखनि अंग्रेजी दारू पीबैए।
मरद कि जे जनानीओ सभ हेँज बान्हि-बान्हि अँगने-अँगने अपना उम्मीदवारक पक्षमे घूमि-घूमि भोँट मंगैए। उम्मीदवारकेँ तँ अखनि बुझू नीने गाइब। एकटा उम्मीदवार उठै छल तँ दोसर उम्मीदवार आबि दरबज्जापर बैस जाइ छल। सभकेँ चाह-पान तँ करबैए पड़ै छल। पत्नी तँ चाह बनबैत-बनबैत फिरीसान छथि। की करब जँ कियो दरबज्जापर एता तँ कम-सँ-कम एक कप चाहोक आग्रह तँ करबे करबनि।
एक दिनक गप छी। दरबज्जापर बैसल रही। लगमे सरपंचक उम्मीदवार झमेली दास सेहो रहथि। दुनू गोटे चाह पीबैत रही। तखने हमर हरवाहा रबिया आएल आ कहलक-
“गिरहत, कनी खैनी दियौ।”
हम कहलिऐ जे जा पहिने अँगना जा आ गिरहतनीसँ चाह मांगि पीने आबह तखनि तमाकुल खइहऽ। दसे मिनट पछाति दरबज्जापर आएल रबिया। झमेली दास ताबए चलि गेल छला। रबिया देखैमे तँ बुड़बके जकाँ लगैए मुदा अछि बड़ चंगला। हम ओकरा चुनौटी दैत कहलिऐ-
“लगाबह, हमहूँ खाएब। अच्छा एकटा कहऽ जे भोँट केकरा-केकरा देबहक? उम्मीदवार सभ तँ अखनि खूब दारू पीयबैत अछि। तोरा कहियो परि लगलह कि नै?”
रबिया बाजल-
“यौ गिरहत, अखने तँ समए अछि। ई सभ जखनि जीत जाएत तखनि फेर केकरोसँ गपो करत। तँए जएह हाथ सएह साथ। भोँट तँ जेकरा मन हएत तेकरे देब। मुदा खाएब-पीअब सबहक।”
हम कहलिऐ-
“ई नीक काज नै छी। अपन इमान अपने बँचबए पड़ै छै। नीक लोककेँ चुनिहऽ।”
रबिया-
“ई की कहै छिऐ गिरहत। नीक केकरा कहै छिऐ। पछिला बेर गोपाल बाबूकेँ सभ मिलि मुखयामे जीतौलिऐ। मुदा आइ देखियौ गोपालबाबूकेँ की-सँ-की भऽ गेला। पहिने तँ एकटा कटहीओ साइकिल नै रहनि। आब किदनि तँ कहै छै हँ बलरो गाड़ी। ओहीपर हरदम चढ़ि-चढ़ि गामसँ हरिदम बाहरे रहैए। मकानो गाममे नै दरिभंगामे जा कऽ बनेलथि हेन।”
हम कहलिऐ-
“हौ अहिना होइ छै। सभ कियो कमाइए। देखै नै छहक एमेले-एमपीकेँ पाँचे सालमे करोड़पति-अरबपति भऽ जाइत अछि।”
रबिया बाजल-
“होइते हएत। जखनि मुखिया सभ एते कमाइए जेकरा एक्को पाइ दरमाहा नै छै आ ओकरा सभकेँ तँ दरमहो आ सुनै छिऐ जरकीनो भत्ता भेटै छै।”
हम कहलिऐ-
“अच्छा, छोड़ह ई गप-सप्प ई कहऽ जे वाडपंचमे केकरा भोँट देबहक। ओइमे तँ तोहर दियादे बुधन ठाढ़ छह। आन उम्मीदवारसँ आदमीओ ठीक अछि।”
हमर बात कटैत बिच्चेमे रबिया बाजल-
“की कहलिऐ गिरहत, नीक आदमी। यौ उ तँ गाममे सभसँ गिरहकट अादमी अछि।”
पुछलिऐ-
“से केना?”
कहलक-
“परुकाँ साल हमर बकरी ओकर दसटा कोबीक गाछ खा नेने रहए। तइले ओकर मौगी हमरा बिखनि-बिखनि गारि देने रहए। हमरा ओकर गारिक बड़ चोट लगल अछि। हम अप्पन भोँट ओकरा किन्नहु नै देब।”
¦
Subscribe to: Post Comments (Atom)


text:
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
महासुन्दरी देवी जीके पद्मश्री सम्मान
मिथिला... मिथिला पेंटिंग आओर बिहार के लेल बड़ नीक खबर अछि. मिथिला पेंटिंग के लेल श्रीमती महासुन्दरी देवी जीके पद्मश्री ... Padmashri Award सम्मान देल जएतन्हि. ई सम्मान राष्ट्रपति प्रतिभा पाटिल जी देतीह. मिथिला के लेल ई बड़ पैघ सम्मान अछि.
श्रीमती महासुन्दरी देवी जी मधुबनी जिलाक रांटी गाम के छथीह. हिनकर पति स्वर्गीय रामजीवन लाभ जी छलखिन्ह. महासुन्दरी देवी जीकउम्र 85 साल सं बेसि छनि. हिनकर मां-बाबूजी बच्चे मे गुजरि गेल छलखिन्ह.
महासुन्दरी जी छह साल सं कमहिं के उम्र मे मधुबनी... मिथिला पेंटिंग करनाय शुरू करि देने छलीह. ओहि टाइम गाम-घर मे सभ लोक पेंटिंग करय छलखिन्ह. एकटा परम्परा टाइप के छल. गाम-घर मे महिला...लड़की सभ एहि परम्परा के आगां बढ़ाबय छलीह.
पचास साल पहिनके बात अछि हिनका गाम मे मुम्बई सं एकटा आदमी आएल छलखिन्ह... ओ हिनका पेंटिंग करैत देखलखिन्ह त हिनका किछ कलर आओर पेंट देलखिन्ह. किछ दिन बाद जखन ओ फेर गाम मे अएलखिन्ह त ओ हिनकर बनाएल चारिटा पेंटिंग के देखि दंग रहि गेलखिन्ह.
ओहि पेंटिंग के देखि ओ अतेक खुश भ गेलखिन्ह जे... ओ ओहि जमाना मे एक-एक मिथिला पेंटिंग के दस-दस डॉलर देलखिन्ह. महासुन्दरी जी मना करैत रहलीह पाई लेबय सं ...मुदा ओ कहलखिन्ह जे ई अहांक मेहनत केर कमाई अछि. ओहि टाइम मे चालीस डॉलर हिनकर पहिल कमाई छलन्हि.
एहि के बाद महासुन्दरी जी अपन गाम के लड़की आओर महिला सभ के एकजुट क मिथिला पेंटिंग लेल काज करय लगलीह. जेहि के बाद 1979 मे मिथिला आर्ट के लेल एकटा सोसायटी सेहो बनएलीह.
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
महासुन्दरी जी 1970 मे साड़ी पर...1973 मे लकड़ी पर...1980 मे सनमाइका आओर दोसर चीज पर मिथिला पेंटिंग करलीह.
एहि के बाद Mithila Paintings... Madhubani Paintings के बढ़ावा देबय के लेल हिनका कइटा सम्मान मिललन्हि. जेहि मे बिहार स्टेट अवार्ड... बिहार राज्य मास्टर क्राफ्ट अवार्ड आओर राष्ट्रीय मिथिला चित्रकला नागार्जुन अवार्ड शामिल अछि.
हिनका 2007 मे Shilp Guru Master Craftspersons सम्मान सेहो मिलल छनि. मध्यप्रदेश सरकार सेहो कला के क्षेत्र मे हिनकर योगदान के देखैत हिनका 1995-96 मे तुलसी सम्मान सं सम्मानित कएने छल.
हिनका Padmashri Samman मिलला सं देश-विदेश मे मिथिलाक पेंटिंग के आओर सम्मान मिलत. लोक एकरा जानय के कोशिश करथिन्ह. देश-विदेश मे एकर लोकप्रियता बढ़त. कलाकार के सम्मान के दृष्टि सं देखल जाएत.
एतबे नहि एहि क्षेत्र मे काज करय वाला कलाकार सभ सेहो अपना के सौभाग्यशाली समझताह. ओ आओर उत्साह के संग एहि मिथिला पेंटिंग के प्रचार...प्रसार मे जुटताह. नीक- नीक काज करताह. महासुन्दरी जीके हेलो मिथिला क तरफ सं शुभकामना.
बिहार के एकटा आओर पद्मश्री मिलल अछि. श्री पी के सेन जीके सिविल सेवा के लेल पद्मश्री सम्मान मिललन्हि. जखन कि झारखंड के श्री मकरध्वज दरोगा जी छउ नृत्य के लेल पद्मश्री सम्मान मिलतन्हि.
आओर फोटो देखय लेल क्लिक करु
हमर ईमेल:-hellomithilaa@gmail.com
Subscribe to: Post Comments (Atom)


text:
मैथिली भाषाक चर्चित गायक हेमकान्त जीक जन्म दर्भंगा जिला अन्तर्गत शुभंकरपुर ग्राम में 1949 भेल छल। हिनकर पिताक नाम स्व. सूर्यकान्त झा आर मायक नाम पूनम देवी छलनि। हिनकर बाबूजी अपना समयक नामी अधिवक्ता छलाह । हेमकान्त जी लगभग 6000 सं ज्यादा गीत गेने छथि। हिनकर पहिल कसैट एस एम सीरिज सं निकलल छल जे बाद में नीलम कसैटक नाम सं प्रसिद्ध भेल। कालान्तर में हेमकान्त जी अनेको कम्पनीक लेल गीत गेलनि जेना टी सीरिज, टीप्स,एचएमवी, नीलम। हिनकर पहिल “सनेस” छल। सनेश क्यासेट बजारमे एलाकबाद मैथिली संगीतक दुनियामे तहलका मचौने छल । दुर्भाग्यवश, हेमकान्त झाकें दरभंगामे निधन भय गेल । हुनका ब्रेनहेम्ब्रेज भेल छल ।
कहल जायत छै कि ‘रबीन्द्र महेन्द्र मैथिली गीत संगीतकें गाम गाममे पहुचौलथि तऽ हेमकान्त बजार विस्तार कएलन्हि ।’


text:
देशमें लोकप्रिय म्यूजिकल रियेलिटी शो वॉयस ऑफ़ इंडिया आ इंडियन आइडल
में भाग लेनिहार, अपन माय-बाबू जीके आदर्श आ मो रफ़ी आ सोनू निगमके अपन प्रिय
गायक मान बला मिथिला सपूत अमिताभ नारायणजी सं भास्कर झाक साक्षात्कारक किछु अंश।
जी नमस्कार ! सबसं पहिने अहांके बधाई कि अहां वॉयस ऑफ़ इंडिया आ इंडियन आइडलमें
भाग लए कए मिथिला व बिहारक प्रतिनिधित्व केलहुं अछि आ अपन मधुर गायनसं चहेता
(फ़ैन)क संख्या में अप्रत्याशित बृद्धि भेल अछि। आब, संक्षिप रुप में अपन बारेमें
कने बताबी।
अमिताभ : जी धन्यवाद ! मूल रुप सं हम मुजफ़्फ़रपुरके सोंधो (छाता चौक, दामूचक)के रहय
बला छी। हम कुल तीन भाय बहिन छी। घरमें हम सबसं छोट छी; दुनू बहिन हमरा सं जेठ
अछि। मां-बाबू जी छथि जिनकर सहयोग आ आशिर्वाद सं हम शनै शनै आगू बढि रहल छी।
अहांक प्रारंभिक आर आगुक पढाई लिखाई कतय सम्पन्न भेल छल ?
अमिताभ : चूंकि हम साधारण परिवार सं
छी, हमर प्रारंभिक शिक्षा-दिक्षा मुजफ़्फ़रपुरेमें भेल अछि। पहिने हमर नाम प्रभात
तारा स्कूलमें भेल, तकरा बाद शान्तिनिकेतन
स्कूलक छात्र भेलहुं आर एहि ठाम सं मैट्रिक आर इन्टर पास। मुम्बई सं हम आर्ट्स में
ग्रेजुयेशन केलहुं ; विषय छल समाजशात्र ।
संगीत क्षेत्र दिस अहांक झुकाव केना आर कहिया भेल ?
अमिताभ : जी देखू ! ई बताबैत हमरा बड्ड हर्ख भ रहल अछि कि
हम नैन्हपनहिसं गाबैत आबि रहल छी। हमर स्कूलमें समय समय पर किछु ने किछु कार्यक्रम
होयत रहैत छल। चूंकि हम नीक गाबैत छलहुं त सब अहि कार्यक्रममें भाग लेबय लेल हमरा
प्रेरित करैत छल। बस, गबिते चलि गेलहुं। जखन हम 12 बर्खक रही, तहिये दूरदर्शन
पर बच्छा सबके लेल एकटा म्यूजिकल
कार्यक्रम आबैत रहै, नाम ईयाद नहिं अछि। पहिल बेर टीबीपर ओहि प्रोग्राममें भाग
लेने रही। बड्ड नीक लागल रहय हमरा। एक बेर मुजफ़्फ़रपुर स्थित पोलिटेक्निक कॉलेजमें
12-15 सालक बच्चा सबके लेल एकटा गायन प्रतियोगिता आयोजित भेल रहय, ओहिमें हमरा
प्रथम पुरस्कार भेटल छल जकर खुशी हमरा एखनो भ रहल अछि।
संगीते क्षेत्रमें कैरियर बनेनाई कने “रिश्की” मानल जायत छै, आ ओहो बिहारमें। तइयो
अहां अहि प्रतिस्पर्द्धात्मक दौड़में अपन भाग अजमाबक लेल कूदलहु से कोना ?
अमिताभ : बड्ड नीक प्रश्न भास्कर जी
। ई मानल बात छै आ हमहुं मानि रहल छि कि आजुक समयमें संगीतक क्षेत्रमें, विशेषरुपे
पार्श्वगायनमें, खूब ‘कम्पटिशन” छै। नित दिन हजार-लाखक संख्यामें देशके कोना कोना
सं लड़का- लड़की सब गायक बना लेल मुम्बई आबि रहल छै। आर एहन दमघोटू प्रतिसर्द्धात्मक
क्षेत्रमें कैरियर बनेनाई सत्ते जोखिमक काज अछि। मुदा हमर शौख अहि बातके पाछा
छोड़ैत आगू बढबामें सहयोग करैत चलि गेल। एतबा नहिं, आन गार्जियन सं फ़राक हमर
माय-बाबूजीक सतत सहयोग आर आशिर्वादक अहि दुष्कर बाटके सहज करैत चलि गेलहुं। आईयो
अपन स्थान बनाबय लेल हम संघर्ष कय रहल छी।
अहांक माय-बाबू जी अहि लाइनमें आबयसं मना नहिं कयलथि कहियो ?
अमिताभ : नहिं, कहियो नहिं। माय-बाबू जी त हमरा प्रारंभे सं
प्रोत्साहित आ प्रेरित करैत आबि रहल छथि। सबह्क गार्जियन अपन बेटाके डॉक्टर,
ईंजीनियर आदि बनाबय पर लागल रहैत छथि, मुदा
हम बड्ड भाग़्यशाली अपना आपके मानि रहल छी कि बाबूजी हमरा कहियो
नही कहलैथ कि संगीत छोड़ू आर आर आन क्षेत्रमें अपन कैरियर बनाऊ।
बड्ड बेस अमिताभ जी। आब ई बताबि कि अहां संगीतक विधिवत शिक्षा लेने छी कि नहिं
? संगीतक क्षेत्रमें एकटा गुरुक जरुरति होयत अछि। अहां अपन गुरुजीके बारे में सेहो
बताबी।
अमिताभ : अहां ठीक कहि रहल छी भास्कर
जी। संगीतक क्षेत्रमें एकटा गुरुक जरुरति अवश्ये होयत अछि। विना गुरु ज्ञान
नहिं। अहांके बता दी कि अपन पढाई लिखाईक संग संग हम संगीतक शिक्षा सेहो नैन्हपनसंहि
लय रहल छी। इलाहाबाद स्थित प्रयाग संगीत समिति सं हम संगीत विशारद केने छी। हम
2004में मुम्बई आयल रही । मुम्बईमें सम्प्रति हम पद्मश्री आ पद्मभूषण ओस्ताद गुलाम
मुस्तफ़ा खां साहेब से शास्त्रीय संगीतक शिक्षा लय रहल छी। हम अपना आपके बड्ड
भाग्यशाली मानैत छीकि हम हुनका सं शिक्षा ग्रहण कय रहल छी जिनका सं लताजी, सोनू
निगम, हरिहरन, ए आर रहमान जेहन व्यक्तित्व सब संगीतक गूढ रह्ष्य बुझने छथि। हम
हुनक सान्निध्यमें पछिला पांच साल आनि 2007 सं एखन धरि संगीत सीखि रहल छी।
बहुधा प्रत्येक गायक के फ़िल्ममें गाबय के लक्ष्य रहैत छैथ । कि अहांके
फ़िल्ममें गाबय के अबसर भेटल अछि वा नहिं ?
अमिताभ : जी बिल्कुल सही बात कहलहुं।
हमरो लक्ष्य फ़िल्ममें एकटा स्थापित पार्श्वगायक बनबाक अछि। एखन धरि हमरा उल्लेख़नीय
सफ़लता नहिं भेटल अछि मुदा हम हिम्मत नहिं हारलहुं, प्रयासरत छी, शेष ऊपर बलाके
हाथमें। मुदा हां, जनवरीमें प्रदर्शित एकटा हिन्दी फ़िल्म “चालिस चौड़ासी”में ललित
पंडितक संगीत निर्देशनमें एकटा गीत “हवा हवा” गेने छी जेकि लोकप्रिय भेल अछि। एहि
गीतके अतिरिक्त, यूटीवीक तमिल फ़िल्म “ कला कलप्पु@मसाला केफ़े”में
तमिल गीत सेहो गेने छी जकर खूब क्रेज खूब तमिलनाडुमें । डीडी वन पर
प्रसारित कार्यक्रम “क्रेजी किया रे”क टाइटल ट्रैक गेने छलहुं। आर बहुत रासे गीत
पाइपलाइनमें अछि जकर जानकारी हम बादमें देब अहांके। एखन खोलिकए बजना उचित नहिं।
उभरैत एश्वर्या निगम, “सरकार राज” फ़ेम संगीतकार बापी तुतुल आर “तुम बिन” एवं
“पिंजर” फ़ेम अभिनेत्री संदाली सिन्हा मुजफ़्फ़रपुरके छैथ। हिनका सबसं कोनो सम्पर्क
वा अपेक्षित सहयोग ?
अमिताभ : वाह नीक जानकारी देलहुं।
हमरा नहिं बुझल छल। हां…. ऎश्वर्या निगम हमर घनिष्ठतम मित्र छथि। हम सब मुम्बईमें एक्के बिल्डिंगमें रहैत छी। एहि ठाम हम एक दोसरके अवलम्ब छी।
बापी-तुतुल जी सं हमरा भेंट करबाक इच्छा छल,मुदा बिसरा गेल छल, अहां ठीक कयलहुं कि
हमरा मोन पारि देलहुं। किछुये दिनमें हुनका सं सम्पर्क करब। संदाली सिन्हा जीके
बारे मेम हमरा किछु जानकारी नहिं अहि।
अहांक जिनगीक अविस्मरणीय क्षण ?
अमिताभ : जहिया छोटे रही तहिये सं
हमरा लता मंगेश्कर जी आर सचिन तेन्दुलकर सं भेंट करबाक मोन करैत रहय। हमर ई दुनु इच्छा
भगवान पूरा करा दयलनि अछि। लता जीके घर सं
होयत जायत काल हम निश्चित रुपे हुनका मोने-मोन प्रणाम कय लै छियेन।
बहुत बहुत धन्यवाद अमिताभ जी जे अपन बहुमूल्य समय हमरा देलहुं। शुभकामना !
अमिताभ : अहुंके बहुत रासे धन्यवाद
जे अपन प्रतिभाके सभक समक्ष लाबयके लेल अतेक नीक काज कय रहल छी।
Click here for Interview in English.


text:
Monday, April 9, 2012
डॉ. कैलाश कुमार मिश्र- सखी कुन्ती
हम करीब तेरह वर्षक भऽ गेल रही। रही बड्ड खुरलुच्ची आ अगाध बदमास। कहियो एहेन नहि होइत छल जहिया ककरोसँ झंझट नहि होइत हो। हम्मर माए लोकक उपरागसँ तंग आबि गेल छलीह। सभ उपाए केलन्हि; डांटब, बुझाएब, मारब। मुदा बेकार हम अपन खुर्लुच्ची स्वभावकेँ नहि त्यागलहुँ।
एहनो बात नहि छल जे हमरा अपना मोनमे अपन कर्मक प्रति घमण्ड हो। प्रति दिन सुतबा काल ई निर्णय लैत रही जे आब लोक सभसँ झगड़ा–फसाद नहि करब। खूब मोन लगा कऽ पढ़ब। लोक आब माए लग ई कहए अएतन्हि जे अहाँक बेटा अपन कक्षाक सभसँ नीक विद्यार्थी अछि। लोक सभसँ आपसी प्रेम बना कऽ रखैत अछि, आदि–आदि। मुदा ई सभ किछु क्षणक निर्णए होइत छल। भोर होइतहि हम अपन बदमासीक प्रवृत्तिमे पुनः संलग्न भऽ जाइत रही।
माए सोचलन्हि; “आब ई बर्बाद भऽ जाएत”। तामससँ घोर होइत बाढ़नि उठा एक दिन कतेको बेर मारलन्हि। बीचमे हफैत रहली वा कहैत रहलन्हि “राघव ! तोरासँ नीक कुकुर! कमसँ कम अपन पोसनिहारक बात तँ मनैत अछि”। माएक हाथ चलैत रहलन्हि आ हम मारि खाइत रहलहुँ। फेर ओ बजलीह; तूँ तँ बतहा कुकुर छेँ। मारैत मारैत माए थाकि कऽ चूर भऽ गेलीह।
ओना तँ कतेको दिन माएसँ मारि खाइत छलहुँ मुदा ओहि दिनक बात जीवन पर्यंत याद रहत। शरीर बेदनासँ कराहए लागल। माएकेँ सेहो बुझेलन्हि जे आइ ओ किछु बेशी मारि देलन्हि। हम बिना किछु कहने मण्डिलक पाछाँ जाए कानए लगलहुँ।
आधा घंटाक बाद माए मालीमे करूक तेल लेने अएलीह। पाछाँसँ हमर झोटकेँ सहलाबए लगलीह। हमरा भेल फेर मारतीह। मुदा जखन हुनका दिस ध्यान गेल तँ देखलहुँ, आँखिसँ नोर चुबैत छलन्हि। कहए लगलीह- “चारिटा बाल बच्चा भगवान देलन्हि। तीनटा सँ कहियो कोनो शिकाइत नहि भेल। सबहक कसरि तोँ पूरा कऽ देलह राघव। माए कहैत रहलीह आ माथा सहलाबैत रहलीह। आब हमहुँ कानए लगलहुँ। कहलियन्हि- “माए! आब हम बदमासी नहि करब ! हमरा आइ अहाँ बड्ड मारलहुँ। सम्पूर्ण शरीर गूड़ जकाँ दर्द करैत अछि”। ई कहि हम माएकेँ पकड़ि हुनकर गरसँ लागि बड्ड जोरसँ कानए लगलहुँ। पूरा शरीरमे बाढ़निक ओदरा परि गेल छल। माए ओकरा देखैत हमरे जकाँ जोरसँ कानए लगलीह। फेर तेल लगौलन्हि। स्नान केलहुँ आ भोजन केलहुँ। माए दिन भरि कनैत रहलीह। दिन भरि अन्न नहि खेलन्हि। लोक सभ आग्रह केलकन्हि तँ कहलखिन्ह जे हम्मर प्रायश्चित यएह थीक जे हम चौबीस घंटा अन्न जल ग्रहण नहि करी।
जखन हमरा पता लागल हम दीदीक हाथसँ चाह लए माए लग गेलहुँ। हमरा बुझल छल जे माए अन्न बेतरे तँ रहि सकैत छथि मुदा चाहक बिना नहि। हम कहलियन्हि- माए ! अहाँ चाह पी लिअ। आब हम कहियो गलती नहि करब। लोक कहत ‘राघव केहेन नीक लड़का छैक’। माए हमरा दिस देखलन्हि आ बजलीह; चुपचाप चाह लऽ कऽ घर चलि जो। आइ हम किछु नहि खएब ! रातियोमे माए नहि खेलन्हि। भोरे भइया दरभंगासँ अएलाह। आबिते मातर माए हुनका कहलथिन्ह; “पवनजी, राघब हमर जीनाइ दुर्लभ कऽ देने अछि। लोकक उपरागसँ तंग आबि गेल छी। काल्हि जानवर जकाँ मारिलिऐक। कचोट बादमे बड्ड भेल। ई महामुर्ख निकलि गेल। तेँ एकरा पिताजी लग सिमडेगा पठा दहक। रामनगरवाली बहिन कहैत छलीह जे रोहित चारि पाँच दिनक भीतर राँची जाए बला छथि। हुनके संगे पठा दहक। बाबूजीकेँ एकटा चिट्ठी लिखि दहुन”। हम्मर घरमे माएक राज चलैत छलन्हि। भैया हुनकर आज्ञाकेँ स्वीकार केलन्हि। साँझमे भैया रोहित भाइकेँ लऽ कऽ अएलाह। रोहित भाइ माएकेँ कहलथिन्ह- कोनो बात नहि कनिया काकी, हम राघबकेँ सिमडेगा बला बसपर बैसा देबैक। सिमडेगामे बसे स्टेंड लग खादी भण्डार छैक। बसक कण्डक्टर राघबकेँ ककाजी लग पहुँचा देतैक।
माए हमर जएबाक तैयारी करए लगलीह। हमरा गामसँ सिमडेगा गेनाइ नीक नहि लागि रहल छल। जे एकबेर जे कोनो बात माए मोनमे ठानि लेलन्हि तकरा दुनियाक कोनो तागति नहि टारि सकैत अछि। तँए बिना कोनो प्रतिकार केने हमहुँ सिमडेगा जेबाक तैयारीमे लागि गेलहुँ। अपन तीन चारिटा लंगौटिया यार सभकेँ कहि देलिऐक- “हम आब सिमडेगा चललीयौक। तूँ सभ रह एतएक राजा”।
चारि दिनक बाद हम रोहित भाइ संग सिमडेगा लेल प्रस्थान केलहुँ। आबए काल माए बड्ड कनलीह। बड़ हृदएसँ लगौलन्हि। पहिल बेर पता चलल जे माए हमरा कतेक मानैत छलीह। कहलन्हि- “बाबूजी लग मनुक्ख जकाँ रहबाक प्रयत्न करिहेँ राघब। तंग नहि करिहन्हु। माए एकटा चिट्ठी सेहो बाबूजीकेँ लिखलथिन्ह। चिट्ठीक अंतिम भागमे लिखल रहैक;
“राघब बड्ड बदमास अछि। प्रतिदिन लोकक उपरागसँ मोन आजिज भऽ गेल अछि। ताहिसँ एकरा अहाँ लग पठा रहल छी। साइत अहाँक डरसँ बदमासी कम करत। हम जनैत छी, ई हमर कोरपछुआ अछि। तइयो एकर उत्तम भविष्यक लेल अपन छातीपर पाथर राखि अहाँ लग दूर देशमे पठा रहल छी। एकरा डांट फटकार अवश्य करबैक, मुदा अहाँकेँ हम्मर आ चारू धीया–पुताक सप्पत अछि, एकरा मारबै नहि”।
माएक चिट्ठी हम सिमडेगा अएलाक आठ दिनक बाद पढ़लहुँ। माएक यादमे चुपचाप बड्ड कनलहुँ। लागल केहेन महान चीजक नाम छैक ‘माए’। स्वयं तँ मारैत छलीह, मुदा जखन बाबूजी लग भेजलन्हि अछि तँ बाबूजीकेँ सभ तरहे बुझा रहल छथिन्ह जे राघबपर हाथ नहि उठेबैक। बाह रे माएक ममता !
बाबूजी माएकेँ बड्ड मनैत छलथिन्ह। ओ हमरा बुझबैत छलाह- “राघब, अहाँ खूब मोनसँ पढ़ु। अहाँकेँ जे कोनो चीज चाही से लिअ आ पढ़ू। लोक सभसँ झगड़ा–दान नहि करू”।
अगल–बगलक चारि–पाँच लड़का-लड़की सभसँ बाबूजी हमर परिचए करा देलन्हि। हम अपनामे आश्चर्यजनक परिवर्त्तन अनलहुँ आ लोक सभसँ झगड़ा-झाँटी त्यागि देलहुँ। बाबूजी प्रसन्न छलाह, जे चलू राघबमे एहेन परिवर्त्तन अएलन्हि।
हमरा लोकनिक घरक बगलमे एकटा तमाकुल बेचएबला बनिया छल। ओकर नाम रहैक सोहन साहु। सोहन साहुक बेटी शीला छलैक। हलांकि शीला हमरासँ एक कक्षा जुनीयर छलि। शीलाक नाक-नक्श बड़ सुन्दर, रंग कारी मुदा सोहनगर। शीला जवान भऽ रहलि छलि, से शरीरक अंगसँ स्पष्ट परिलक्षित होइत छलैक। पातर ठोर, डोका सनहक आँखि, मध्यम कद। कपड़ा–लत्ता सेहो ठीक पहिरैत छलि। शीलाक माए हमरा बड्ड मानैत छलीह। कहैत छलथिन्ह; “बेचारा राघब ! बिना माएक सिमडेगामे रहैत अछि”। शीला सेहो हमरा बड्ड मानैत छलि।
पिताजी हमर नाम सिमडेगाक सरकारी स्कूलमे लिखा देलन्हि। हमर स्कूलक ठीक पाछाँ शीला कन्या विद्यालयमे पढ़ैत छलि। ओना तँ शीला बरसमे हमरासँ डेढ़ वर्षक पैघ छलि, परंतु कक्षामे हमरासँ एक कक्षा पाछाँ। स्कूलक समए दूनू स्कूल एक्के रहैक। हम सभदिन स्कूल शीलेक संग जाइत रही। शीलाक संग शीलाक एक सहछात्रा सेहो हमरा लोकनिक संग विद्यालय जाइत छलि। ओहि छात्राक नाम रहैक कुंती। कुंती मध्यम कदकाठीक करीब पन्द्रह वर्षक स्वस्थ आ गोर लड़की छलि। नमहर कारी–कारी केश, सुन्दर नाक, कान। कनीक बएससँ बेशी बुझना जाइत छलि कुंती। शनैः शनैः कुंतीसँ हमर नीक बातचीत होमए लागल।
पता नहि किएक कुंती हमरा शीलासँ बेशी नीक लगैत छलि। निश्छल, सहज आ सुन्दरि। ओकर आँखि दिस जखन–कखनो ध्यान जाइत छल तँ एना बुझाइत छल जेना ओ सहज भावसँ मोनक कोनो गप हमरासँ बाँटए चाहैत अछि। बातक क्रममे पता चलल जे कुंती मैथिल ब्राह्मणी थीकि। पूरा नाम रहैक कुंती झा। चुंकि हमरा लोकनि सभवयस्क आ संगीक रूपमे रहैत रही आ उपर कुंती हमर सखी शीलाक अभिन्न संगी रहैक ताहिसँ हम सभ ओकरासँ तूँ कहि कऽ बात करिऐक। ओना तँ एक दिन शीलाक माए हमरा कहलन्हि- राघव, अहाँ सभ कुंतीकेँ तूँ नहि कहियौक !
हम पुछलियन्हि, “किएक काकीजी ? कुंती आ शीला दूनू हमर संगी जकाँ थीकि। हम शीलोकेँ तूँ कहि कऽ बजबैत छिऐक मुदा अहाँ कहियो मना नहि केलहुँ, परंतु कुंतीक लेल ई बात किएक कहि रहल छी”?
शीलाक माए हमर प्रश्नक जवाब देमए लगलीह। अही बीचमे शीला आ शीलाक पिताजी हुनका रोकि देलथिन्ह। शीलाक पिताजी शीलाक माएसँ कहलथिन्ह; “अहाँ बच्चा सभक बीचमे किएक टांग अरबै छी ? जखन कुंतीकेँ कोनो समस्या नहि छैक, तँ अहाँकेँ की समस्या अछि ? राघबकेँ अनेरे अहाँ शिक्षा नहि दियौक”। शीला सेहो अपन माएकेँ भाषण देमए लागलि- “गे माए, ई तोहर बड़का समस्या छौक। अपना जे करक छौक से कर। जकरा जेना बजबै चाहैत छेँ, बजा। हमरा सबहक बीचमे नहि बाज। हम कुंती आ राघब ओहिना रहब जेना रहि रहल छी। हमरा सभकेँ व्यर्थमे नैतिकताक शिक्षा नहि दे माए”।
हमरा बूझऽ मे नहि आएल जे एकाएक बाप–बेटी मिल कऽ बेचारी शुद्ध महिलाकेँ किएक बजबासँ रोकि देलकैक। ओना शीलाक माएक बातपर हमरा किछु विस्मय जकाँ सेहो लगैत छल। शीला हमरा दिस देखैत बाजलि; “राघब,! तों जेना चाहैत छैं तहिना कुंतीकेँ सम्बोधित कऽ सकैत छेँ। ओहिना जेना हमरा कहैत छेँ, तहिना कह”- कुंती कहैत रहलि। समए चलैत रहल। हम अपन माएक देल वचनपर थोड़ेक प्रतिबद्ध रहलहुँ। खूब मोनसँ पढ़ी। लोक सभसँ झगड़ा–फसाद लगभग छोड़ि देलहुँ। स्कूलक शिक्षक सभ सेहो हमर व्यवहार आ कोनो चीज अथवा ज्ञानकेँ सीखबाक उत्कंठा वा जिज्ञासासँ प्रसन्न छलाह। बाबूजी हमर प्रशंसा सुनि गद्–गद् भऽ गेलाह। झट दनि माएकेँ चिट्ठी लिखि देलथिन्ह। चिट्ठीक मजमून ई रहैक-
राघबमे आश्चर्यजनक परिवर्त्तन भेलैक अछि। गामसँ एकरा सिमडेगा ऐनाइ करीब सात मास भऽ गेलैक मुदा आइ धरि राघबक खिलाफ ककरो कोनो शिकाइत नहि भेटल अछि। शिक्षक सभसँ राघबक सम्बन्धमे हमेशा जानकारी लैत रहैत छी। सभ कियो मुक्त कंठसँ राघवक प्रशंसा करैत रहैत छथि। हमरा राघव कोनो तरहेँ परेशान नहि करैत अछि। राघब एतेक नीक भऽ जाएत तकर तँ हम कल्पनो नहि केने रही।
पिताजीक पत्र पढ़ि माँ बड्ड प्रसन्न भेलीह। तुरत निर्णय लऽ लेलन्हि जे कमसँ कम दुइयो मासक लेल सिमडेगा अएतीह आ हमरा सभक संगे रहतीह। माँ पिताजीकेँ पत्र द्वारा सूचना देलथिन्ह जे धनकटनीक पश्चात् ओ सिमडेगा आबि रहल छथि।
किछु दिनक बाद माए सिमडेगा आबि गेलीह। हम बड्ड प्रसन्न रही। माएक स्नेह, माएक हाथक भोजन भेटि रहल छल। बाबूजी सेहो प्रसन्न छलाह। लगभग हमर झंझटसँ स्वतंत्र किछु दिन लेल भऽ गेल छलाह। माए अपन मिलनसार स्वभावक कारणे सिमडेगाक नीचे बजार मुहल्लामे प्रशंसाक पात्र भऽ गेलीह। स्त्रीगण सभ अपन सभ टा नीक काजमे हुनका बजबए लगलन्हि।
हमरा सिमडेगा अएना आब लगभग एक वर्ष भऽ गेल छल। एहि बीचमे किछु अप्रत्याशित घटना घटित भेलैक। कुंती लगातार चारि–पाँच दिनसँ नहि आबि रहलि छलि। शीलासँ ज्ञात भेल जे कुंतीक घरमे किछु झंझटि चलि रहल छैक, ताहि कारणे ओ नहि तँ स्कूले आबि रहल छलि आ ने हमरा सभ लग।
लगभग दस दिनक बाद कुंती शीलाक घर आयलि। हम शीलेक घरमे रही। हमर माए सेहो ओतए छलीह। कुंतीक चेहरा उतरल रहैक। मुँह कारी स्याह। आँखिक उपर–नीचा फूलल। अहिसँ पहिने की हम किछु ओकरासँ पुछितिऐक, हमर माए आ शीलाक माए कुंतीकेँ आबितहि ओकरा भाषण देमए लगलन्हि। माए हमर बाजए लगलीह- “देखू कुंती ! अहाँक ब्राह्मण कुलक स्त्रीमे जन्म भेल अछि। पति नीक, अधलाह जेहेन होइत छैक, स्त्रीगण हेतु भगवान होइत छैक। अहाँक भोलाझा पति छथि। अहाँकेँ हुनकर आज्ञाकेँ अवश्य मानक चाही। बिना हुनकर आज्ञाक कोनो काज केनाइ या कतहुँ जेनाइ उचित नहि। अहाँ अप्पन गलतीकेँ स्वीकार करू आ जीवनकेँ आनन्दपूर्वक जीबू”।
हम माएक बातकेँ सुनलहुँ तँ आश्चर्यमे पड़ि गेलहुँ। पहिल बेर ई ज्ञात भेल जे कुंती कुमारि नहि अपितु ब्याहित महिला थिक। आब बुझना गेल जे शीलाक माए हमरा किएक कहैत छलीह जे कुंतीकेँ तूँ कहि कऽ नहि बजेबाक हेतु ! चिंताक अथाह सागरमे डुमि गेलहुँ। कतए सतरह वर्षक कुंती आ कतए बाबन वर्षीय भोला झा। केहेन अनमेल विवाह!!! हे भगवान, ई केहेन जोड़ी बना देलिऐक! लोहामे सोना सटि गेल। भरल दुपहरियामे अन्हार!! एक क्षण लेल एना बुझना गेल जे कुंतीक आत्मा हमर शरीरमे प्रवेश कऽ गेल! हम अपनाकेँ कुंती बुझि मोनहि मोन कानए लगलहुँ, काँपए लगलहुँ। अपन पितयौत बहिनक विवाहक कालक स्त्रीगण सभ द्वारा गाओल गीतक एक पाँति बेर-बेर मोनमे हुमरय लागल;
“लोहामे जड़ि गेल हम्मर सोना।
हम जीबै कौना”!!
मुदा कुंती पाथरक मूर्त्ति बनलि हम्मर माएक आ शीलाक माएक अनर्गल भाषण सुनैत रहलि। बिना कोनो उचाबच केने। कुंतीक माथ जमीन दिस रहैक। किछु कालक बाद देखलिऐक जे धरतीपर नोरक बुन्द मारिते पड़ल छैक। मुदा ओ सभ ठोप बेकार भऽ गेलैक। दकियानूशक परिवेशमे हमर माए ततेक रमलि छलीह जे हुनका कुंतीक नोर नहि देखेलन्हि। किछु कालक बाद कुंती मुँह ऊपर उठा अपन गालपर हाथक लाल निशान देखेलन्हि, ई भोला झा चमेटाक निशान छलैक। माए अपन हाथसँ कुंतीक गालकेँ सहलाबए लगलथिन्ह। माएक ममत्वकेँ देखि कुंतीक हृदए फाटि गेलैक। कुहेस फारि कानए लागलि। हम्मर माए अपन छातीसँ लगा लेलथिन्ह। कहलथिन्ह- “अहाँ आब नीकसँ रहूँ। भोला झा गलत कार्य केलन्हि अछि। हम मैनेजर साहेब -हम्मर पिताजी- कहबन्हि जे हुनका बुझेथिन्ह। अहाँक जेठ बहिनसँ हुनकर छोट भाएक बियाह भेल छन्हि आ अहाँक जेठकी भगिनी अहाँसँ एक्के वर्षक छोट अछि। मुदा आगू नीकसँ रहूँ। केवल स्कूल जाइकाल स्कर्ट आदि पहिरू। स्कूलसँ आपस अएलाक बाद सारी पहिरू, नीक जकाँ रहूँ। जतए–ततए नहि बौआऊ। छौरा सभसँ हँसी–ठट्ठा नहि करू”।
आ लाचार कुंती हम्मर माएक बातकेँ सुनैत रहलि। एना बुझना जाइत छल जेना ई सभ माए–बेटी हो। अही बीचमे शीलाक माए चूराक भूजा आ कचरी बनाए सभकेँ खाए लेल देलथिन्ह। कुंती नहि लैत छलि मुदा हम्मर माए एवं शीला ओकरा बड्ड आग्रह केलथिन्ह तँ कुंती खाए लागलि। नोर मुदा एखनहुँ खसि रहल छलैक।
ओहि दिन साँझमे शीला हमरा कुंतीक सम्बन्धमे तमाम जानकारी देलक। भेलैक ई जे कुंतीक जेठ बहिनक बियाह भोला झाक छोट भाएसँ भेल रहैक। कुंतीक बहिनकेँ दूइ लड़की आ दूइ लड़का छलैक। भोला झा समस्तीपुरक कोनो गामसँ कम्मे बएसमे सिमडेगा आबि गेल छलाह। एतए आबि गुजर–बसर करबाक लेल मुख्य सड़कक कातमे एक लाइन होटल खोलि लेलन्हि। होटलक बगलमे सिमडेगाक नामी पेट्रोल पंप रहैक। पेट्रोल पंपक अगल बगलमे गाड़ी–घोड़ा ठीक करबाक मारिते दुकान आ मेकेनिक सबहक भरमार। एहि सभ कारणे पाँच–दस बस–ट्रक आ अन्य गाड़ी सदरिकाल ओतए लागल रहैत छलैक। आ गाड़ीक ड्राईवर, सहायक इत्यादि भोला झाक लाइन होटलमे सामान्यतया खाटपर बैसि भोजन करैत छलैक। लाइन होटलक भोजन होइत छलैक अति स्वादिष्ट आ चहटगर। कहियो काल कऽ हम्मर पिताजी ओहि होटलसँ तरकारी इत्यादि मंगबैत छलाह। तँ भेलैक ई जे भोला झा अपन परिवारकेँ ठीक करएमे लागल रहलाह। तीन कुमारि बहिनक विवाह, माए–बापक संस्कार, क्रिया कर्म, दूटा छोट भाएक रोजगारक तलाश आ बियाह दान करैत–करैत कहियो अपना विषएमे सोचबे नहि केलन्हि। अही बीच जखन कुंती करीब चौदह वर्षक छलि तँ अपन जेठ–बहिन लग सिमडेगा आयलि। ओहि समएमे भोला झा ईकावन वर्षक छलाह। कुंतीक शरीर भरल रहैक। आ देखबामे अठारह-उन्नैस वर्षक लगैत छलि। भोला झाकेँ अचानक वियाह करबाक इच्छा भेलन्हि। अपन छोट भाए अर्थात् कुंतीक जेठ बहिनोइकेँ कहलथिन्ह जे ओ कुंतीसँ बियाह करए चाहैत छथि। तावत धरि कुंतीक पिताक स्वर्गवास भऽ गेल छलन्हि। विधवा माए ओहि जमानामे चारि हजार टकाक लोभसँ कुन्तीक बियाह भोला झासँ करा देलकैक। पहिने तँ कुंती नहि बुझि सकलि अहि सभ चीजक परिणाम। मुदा स्थिति स्पष्ट होमए लगलैक। हालहिमे भोला झा कुंतीकेँ रातिमे हवशक शिकार बनबए चाहैत छलथिन्ह, जकर ओ प्रतिकार केलकन्हि तँ झोटा नोचि गालपर बड्ड मारलखिन्ह। शीला ईहो कहलक जे भोला झा दिन भरि गाजा पीबैत रहैत छथि, राक्षस जकाँ मोछ रखैत छथि, मुँहसँ गंध अबैत रहैत छन्हि, ताहि सभ कारणे कुंती हुनका लग जाएसँ बचए चाहैत अछि।
खएर ! अहि घटनाक बाद आ कुंतीक अतीत जनबाक कारणे हम्मर व्यवहार ओकर प्रति बदलि गेल। कुंती आन ठाम गेनाइ बन्द कऽ देलक परंतु शीला आ हमरा लग एनाइ नहि रूकलैक। हम आब ओकरा किछु सम्मानसँ बजबए लगलिऐक तँ बाजि उठलि; “नहि राघब, ई ठीक बात नहि। तोँ हमर परम मित्र छँह ! हमरा पूर्वे जकाँ कुंती कहि सम्बोधन कर, तँ नीक लागत। हम एकबेर पुनः कुंतीक संग वएह पुरनका व्यवहार करए लगलहुँ।
समएक चक्र चलैत रहलैक। एहि बीच हमरा लोकनि दसम कक्षामे पहुँचि गेलहुँ। हम्मर उम्र करीब सोलह भऽ गेल। कुंतीक लगभग अठारह वर्षक। एकाएक कुंतीक शरीरमे आश्चर्यजनक परिवर्तन आबए लगलैक। ओकर वक्ष एकाएक बड्ड भारी भऽ गेलैक, गाल मोट भऽ गेलैक। शरीरक वजन बढ़ि गेलैक। आँखि छोट भऽ गेलैक। ओना तँ एहि सभ परिवर्त्तनक बादो कुंतीक सौन्दर्यमे कोनो कमी नहि भेलैक। एखनो हमरा कुंती अजीब सुन्दरि लगैत छलि। करीब आठ मास पहिने एकबेर पता नहि किएक कुंती हमरा भरि पांज पकड़ि अपन हृदएसँ सटा लेलक आ हम्मर माथा चूमि लेलक। हम सन्न रहि गेलहुँ। लाजे किछु नहि कहलिऐक। मुदा तहियासँ सदरिकाल मोनमे यएह सपना आबए लागल, जे किनसाइत कुंती हमर जीवन संगिनी बनि जाइत। ओना हमरा ई नीक जकाँ बुझल छल जे ई संभव नहि अछि। एक दिन हम कौतुहलमे पुछलिऐक, “कुंती तोरामे अतेक परिवर्त्तन किएक भऽ रहल छौक। तौं किएक अचानक मोट भऽ रहल छेँ ”?
हम्मर कौतुहल सुनि कुंती हँसए लागलि। कहलक; “राघव, तोँ नहि बुझमेँ !!” से कहि कुंती चलि गेल।
एहि घटनाक लगभग एक मास बाद कुंती स्कूलो गेनाइ बन्द कऽ देलक। कुंती हमरा ई किएक कहलक जे “राघव, तोँ नहि बुझमेँ ”!! हमरा किछु नहि फुराइत छल। अंततः एक दिन जखन स्कूलसँ डेरा आबैत रही तँ बाटमे जेल लग शीला भेट भऽ गेल। शीलासँ कुंतीक विषएमे जानकारी लेमए लगलहुँ तँ पता चलल जे कुंती गर्भवती अछि। आब बूझऽ मे आएल जे कुंती किएक हँसलि आ कहलक जे तोँ नहि बुझमेँ”!!! हम शीलाकेँ पुछलिऐक- “आब कुंतीक पढ़ाइक की हेतैक”? शीला कहलक- “किछु नहि, भोला झा कहलकैक अछि पढ़ाइ छोड़ि देबाक हेतु। आब डेढ़ मासमे कुंती अपन बच्चाकेँ जन्म देत आ बच्चाक लालन पालनमे लागत। पढ़ाइक अंत भऽ गेलैक। खएर, छोड़ राघब ! हमरो पिताजी आब हमरा लेल लड़का ताकि रहल छथि। हमरा माए लग तीन लडकाक फोटो छैक। हम तोरा देखा देबौक”।
मुदा हमरा कोनो लड़काक फोटोसँ कोन मतलब! खएर ! करीब डेढ़ मासक बाद एक दिन शीलासँ ज्ञात भेल जे कुंती सरकारी अस्पतालमे एक लड़काकेँ जन्म देलकैक अछि। दोसरे दिन भोला झा दू किलो मिठाइ लऽ कऽ हमर पिताजीकेँ दऽ गेलथिन्ह। भोला झा खुशीसँ गद्–गद् छलाह।
एहि घटनाक किछु दिनक बाद पिताजीक स्थानांतरण सिमडेगासँ गिरिडीह भऽ गेलन्हि। पिताजी संग हमहुँ गिरिडीह आबि गेलहुँ। करीब चारि वर्षक बाद सिमडेगा गेलहुँ तँ शीला नहि भेटलि। शीलाक माए कहलन्हि जे शीलाक बियाह राऊरकेला भऽ गेलैक। लड़का चाऊरक व्यवसायी छैक। शीलाकेँ एक सालक एकटा लड़की छैक। शीला अपन पति आ बच्चा संगे बड्ड प्रसन्न अछि। कुंतीसँ भेट नहि भऽ सकल मुदा शीलाक माए बतौलन्हि जे कुंतीकेँ एकटा लड़की सेहो छैक। आब ओकर पति भोला झा अपन माएसँ भिन्न भऽ गेल छथि। कुंती पूर्णरूपेण एक सफल गृहणी, पत्नी आ माए बनि गेल अछि। सदरिकाल अपन परिवार, बेटा, बेटी आ पतिक सेवामे लागलि रहैत अछि। शीला नहि छलि तँ हमरा कुंतीसँ के मिला सकैत छल। इच्छा रहितहुँ हम कुंतीसँ नहि भेंट कऽ सकलहुँ।
इमहर करीब बीस वर्षक बाद कोनो प्रयोजने सिमडेगा गेल रही। राँचीसँ जखन सिमडेगा लेल बस पकड़लहुँ तँ कोनो विशेष परिवर्त्तन ओहि क्षेत्रमे नहि बुझना गेल। किछु मकान इत्यादि अवश्य बनि गेल रहैक। सिमडेगामे कोनो विकास नहि बुझना गेल। पिताजीक मित्र श्री देवचन्द्र मिश्रजीक ओतए हम ठहरलहुँ। पाँच दिन सिमडेगामे रहलहुँ। बहुत पुरान लोक सभसँ भेँट भेल। शीलाक छोट बहिनक विवाह सेहो भऽ गेल रहैक। ओकर माए एखनो ओहिना नीक स्वभावक स्वामिनी छलि। शीलाक छोटका भाइ दीपू बड़ पैघ पीबाक भऽ गेल रहैक। हम्मर घरमे कार्य करए बला दाइ असहाय जीवन जीबि रहल छलि। पति मरि गेलैक आ बेटा नालाएक। चन्दन मिश्र वकील साहेबकेँ नक्शली सभ् बेटा संगे कुट्टी–कुट्टी काटि देलकन्हि।
आ अंततः जखन कुंतीक सम्बन्धमे जनबाक प्रयत्न केलहुँ तँ पता चलल जे जाहि छोट भाए लेल भोला झा एतेक त्याग केलन्हि, अपन जवानी बर्बाद केलन्हि, बुढ़ापामे ब्याह केलन्हि, सएह छोट भाइ हुनका संगे बेइमानी केलकन्हि। लाइन होटलसँ बेदखल कऽ देलकन्हि। भोला झाकेँ दम्मा भऽ गेलन्हि। पैसाक तंगीमे ठीकसँ इलाज नहि भऽ सकलन्हि। कुंती आब सिलाइक कार्य कऽ रहल अछि। आ अपन बच्चा सबहक पोषण कऽ रहल अछि। बच्चा सभ की, तँ बेटी दसमामे पढ़ैत छैक आ बेटा एक नम्बरक नालायक। देवचन्द्र मिश्रक पत्नी कहलन्हि- “राघव, अगर अहाँ चाही तँ साँझमे हम सभ कुंतीक दोकान जाएब”। मुदा हम मना कऽ देलियन्हि। हम ओहि कुंतीकेँ नहि देखए चाहैत छी जकर चेहरापर वैधव्य होइक, श्रीहीन हो, कष्टसँ कनैत हो। हम जीर्ण-शीर्ण कुंतीकेँ नहि देखि सकैत छलहुँ। तैं हम पुरनके कुंतीक यादमे जीबए चाहैत छलहुँ।
Posted by Gajendra at 7:58 AM
Labels: कैलाश कुमार मिश्र
Subscribe to: Post Comments (Atom)


text:
हमरा आदमी क सड़क पार करब निक लगैत अछि, दरअसल एकरा सं एकटा उम्मीद जगैत छै कि दुनिया जै इ तरफ छै शायद ओकरा सं बेहतर उ तरफ होए.
Sunday, July 31, 2011
हिंदुस्तान में जिक्र भाया वीनित कुमार क हुंकार
Wednesday, July 6, 2011
मन विचलित अछि
लगाव त दूरक गप्प बाबू,
छोट छलहूं कि रहे बला स्कूल में भेज देल गेल,
किशोर भेलहूं त निक विचार और निक पोस्ट लेल दिल्ली भेज देल गेल,
नहीं पता कि घर वला क कसौटी पर उर्तीण भेलहूं कि नै,
मुदा आब घर सं राग जकां भ रहल अछि,
मां-बाबूजी क बढैत उमर पर सोचबाक कहियो याद नै रहल
लेकिन पिछुला किछ दिन सं पता नै किया घर ऐतै याद आबि रहल अछि,
कि एकर पाछू मोह छै या किछु और..
मन विचलित अछि,
घर क उ कोठली मन में एकटा स्कैच क रुप में आबि रहल अछि,
जकरां में छुट्टी में घर जैबा पर सुतिए छलहूं....
आजूक दिन मन विचलित अछि।


text:
पटना। पिछला 40 साल स आंखि मे बसल सपना आब जमीन पर उतरबाक क्रम मे अछि। राजधानी मे गंगा क कछैर मे सड़क क बहुप्रतीक्षित योजना अगिला तीन साल मे साकार भ जाएत। मंत्रिपरिषद एहि स संबंधित परियोजना प्रतिवेदन कए मंजूरी द देलक। संगहि निर्माण लेल 183 हेक्टेयर जमीन पथ निर्माण विभाग कए हस्तांतरित करबाक प्रस्ताव कए सेहो स्वीकृति द देलक। एहि मे केंद्र, राज्य सरकार आ निजी भूमि शामिल अछि। 2234.46 करोड़ क लागत स एकर निर्माण हेबाक अछि। 2016 तक निर्माण पूरा करबाक लक्ष्य अछि।
दीघा स दीदारगंज तक गंगा एक्सप्रेस-वे क लंबाई 21.50 किलोमीटर होएत। एहि फोर-लेन क एकटा सिरा एनचए-58 स जुड़ेत त पूरब मे एनएच-30 स। गोलघर स सिटी कोर्ट तक करीब सात किलोमीटर एलिवेटेड सड़क होएत। सातटा स्थान पर अंडर पास क सेहो व्यवस्था रहत।
एकर अलावा कैबिनेट एएन सिन्हा संस्थान कए एक करोड़ रुपए अनुदान, समस्तीपुर जिला मे पटोरी अनुमंडलीय अस्पताल क नाम जन नायक कर्पूरी ठाकुर क नाम पर करबाक स्वीकृति द देलक। नव स्वीकृत रामधारी सिंह दिनकर इंजीनियरिंग कालेज बेगूसराय क भवन निर्माण लेल 85.49 करोड़ टकाक सेहो मंजूरी देलक अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
नमस्कार -- हम मनोज पाठक
वाक कला पर आधारित नियमित साप्ताहिक लेखमालाक 6 म कड़ी। एकर ऑडियो फाइल सेहो उपलब्ध अछि। सुनबाक लेल अपन ई मेल आइ डी पठाऊ। लेख उपयोगी लागय त, एकरा आगाँ फॉरवर्ड करू। सुदीर्घ बनाऊ सांस, जोड़ू जीवनक डोर आ निखारू अपन वाक कला
अवाजक हार्डवेयर आ सॉफ्टवेयर पर विचारक क्रममे आइ हमरा लोकनि
Deep Breathing Technique यानि साँस लेबाक ओहि तकनीक पर विचार जारी राखब जाहिसँ अपार लाभ प्रत्येक व्यक्तिकेँ भ, सकैत छैक जँ प्रतिपल व्यक्ति ढंग सँ मात्र साँस लेनाइ आ छोड़नाइ सीख लै।
आई कनेक आर विस्तारसँ साँस लेबा पर हमरा लोकनि विचार क, रहल छी, कारण जे सहज उपलब्ध अछि मुदा अज्ञान, आलस, कमजोर इच्छाशक्ति वा प्रारब्धक चलते जँ कोनो व्यक्ति अपन प्रदर्शनसँ असंतुष्ट छथि वा अपनाकें कमजोर बुझैत छथि वा हुनक तन आ मनक स्वास्थ्य हुनक इच्छाक अनुरूप नहि छनि जाहिसँ वाककलाक इच्छित शिखर तक ओ पहुँच सकथि तँ ई दायित्व एहि पंक्तिक रचनाकारक छैक जे ओ अपन संपर्कमे अबैवला एहेन व्यक्तिक लेल उचित पथ प्रदर्शक बनि सकय।
साँस जीवनक लेल आवश्यक अछि। सफलताक उच्चतम शिखर तक शीघ्र पहुँचैमे साँसक संतुलित प्रयोग कम समयमे अप्रत्याशित रूपसँ लाभ पहुँचबैत छैक। ई ज्ञान सुदीर्घ अवधिसँ भारत वर्षमे उपलब्ध अछि मुदा एकर सायास प्रयोग अज्ञानक चलते कम लोक करैत छथि। जिनका ज्ञान छनि ओ प्रारब्धके चलते नहि क, पबैत छथि। जँ एहन व्यक्ति अपन प्रारब्ध के चुनौती देथि तँ ओहो अपन प्रारब्ध के बदलि सकैत छथि आ इच्छित लक्ष्य पाबि सकैत छथि।
अहाँ अहि क्षण, अपन आयुवर्गक कोनो दशकमे होई, जँ अहाँ चाही तँ अपन साँस लेबाक अभ्यास धीरे-धीरे बदलि सकैत छी आ एकरा नीक बना सकैत छी। किशोरावस्था बीतलाक बाद साँसक नियमित अभ्यास मात्र 5 मिनटक लेल प्रतिदिन केलासँ वा प्रतिपल
Deep Breathing केलासँ
1. तन स्वस्थ रहै छैक
2. रोग प्रतिरोधक क्षमता उच्चतम स्तर पर रहैत छैक
3. स्मरण शक्ति प्रबल रहैत छैक
4. दिमागमे याद क, क, राखल प्रत्येक स्मृति आवश्यकता पड़ला पर अनायास बजबा काल वा लिखबा काल पहिनेसँ फुराइत रहैत छैक।
5. वाक अंग स्वस्थ रहलासँ बजबाकाल स्पष्टतासँ विचार श्रोताक समक्ष रखबामे कोनो अवरोध नहि अबैत छैक।
साँस लेबाक क्रिया अनैच्छिक अछि ई सत्य अछि मुदा एहि अनैच्छिक क्रियाकें अपन आवश्यकतानुसार बढ़ाओल जा सकैत अछि इहो सत्य अछि। मात्र योगी नहि, बल्कि भोगी सेहो अपन साँस के नियंत्रित क, क, एकर मात्रा बढ़ा सकैत छथि।
खेलाड़ी, पर्वतारोही आ शारीरिक रूपसं बेसी सक्रिय लोकक सांस लेबाक क्षमता बढ़ल रहैत छनि। अपन
Deep Breathing आ Breathing Technique के चलते ओ आन प्रतिस्पर्धीसँ आगाँ निकलि जाइत छथि।
तनमे नियंत्रित रूपमे बेसी मात्रामे प्राणवायुक प्रवेश भेलासँ शरीरक प्रत्येक अंगकें उच्च गुणवत्तावला पोषक ऑक्सीजन पहुँचैत छैक जाहिसँ अंगक कार्यक्षमता बढ़ैत छैक। ठीक तहिना नियंत्रित रूपसँ प्रतिपल साँस छोड़लासँ शरीरक टॉक्सिनयुक्त वायु कार्बनडाइऑक्साइडके संग बाहर निकलि जाइत छैक। मात्र
Deep Breathing Technique अपना लेलासँ ई लाभ हर व्यक्तिकें भेटैत छैक।
अहाँ जँ
Deep Breathing नहि करैत छी, त, एखनो कोनो देर नहि भेल अछि। एहि पलसँ शुरू क दियौ। एहि पाँतिके पढ़ैत – पढ़ैत सेहो अहाँ Deep Breathing क सकैत छी। एकदम धीरे धीरे सांस लिय, अनुभव करू जे प्राणवायु अहाँक भीतर आबि रहल अछि। एकदम हल्लुके हल्लुके साँसके आबय दियौक। अहाँक आँखि एहि पाँति पर रहय वा जँ अहाँ ई पोस्ट सुनि रहल छी तँ आँखि मूनि लिय, आ प्राणवायुकें अपन नाकक दूनू पूरासँ धीरे धीरे ऊपर आबय दियौ। ई प्राण वायु छैक। अहाँक आयु बढ़ाओत। आब, दियौक, जतेक आबि सकय। सहजतासँ आबय दियौक।
जखन लागय जे एहिसँ बेसी वायु एक साँसमे नहि आबि सकैत अछि त, सहजतासँ वायुके बाहर निकलय दियौक। वायु रोकबाक कोनो प्रयास नहि करू। जहिना धीरे धीरे आयल छल ठीक तहिना धीरे- धीरे निकलय दियौक। बस साँस लेबाक आ छोड़बाक एहि प्रक्रियाके अहाँ पाँच वा दस साँस तक प्रतिदिन मात्र एक सप्ताह करी त, आश्चर्यजनक लाभ अपने बुझबामे आओत। जँ नहि करब आ बस पढ़िक रहि जायब वा सुनैत रहब त, कोनो लाभ नहि होयत। जे कएलासँ अनुभव होइत छैक ओ पढ़िक वा सुनिक, नहि प्राप्त कएल जा सकैत अछि।
किछु लोक अपन आयुक शुरूआती अवस्थामे एकर अनुभव केने रहैत छथि ।
Deep Breathing आ Deep Breathing Technique सँ नीक जकाँ परिचित रहैत छथि । मुदा बादमे
Profession बदलि गेलासँ वा अपन प्रारब्धक चलते एकरा जारी नहि राखि पबैत छथि । एहनामे अपन अरजल अनुभव आ अभ्यास हेरा जाइत अछि आ 45 वर्षक बाद जखन शरीर प्रौढ़ भ, क, अन्ततः अवसान दिस अग्रसर होइत अछि तँ तरह-तरहके बीमारीक शिकार तन आ मन होइत अछि।
मुदा एहनो लोक फेरसँ अपन साँस लेबाक तकनीक बदलि क,
Deep Breathing Technique अपना क, पहिने स्वास्थ्य आ तकर बाद बल अर्जित क, क, इच्छित लक्ष्य प्राप्त क, सकैत छथि। जँ युवावस्थामे
Deep Breathing Technique सीखि लेल जाय आ प्रतिदिन मात्र 5 मिनट साँसक अभ्यास कएल जाय वा प्रतिपल Deep Breathing Technique सँ साँस लेल आ छोड़ल जाय तँ एहन व्यक्ति जीवन पर्यंत स्वस्थ रहताह, अपन कर्मसँ संतुष्ट आ उपलब्धि सँ प्रसन्न रहताह।
तन स्वस्थ, कर्म संतोषप्रद आ उपलब्धि यथेष्ट रखबामे साँस कोना आ किएक सहायक होइत छै से बुझबाक लेल अपन तन आ मनक संरचनासँ परिचित भेनाई आवश्यक अछि। एकर ज्ञान अहाँ कोनो पोथी वा माध्यमसँ सरलतासँ प्राप्त क, सकैत छी। एत, बस साँस आ वाककला पर ध्यान केन्द्रित रखैत जनतब देल जा रहल अछि।
नीक स्वर ध्वनि आ स्पष्ट विचारक लेल अहाँ जतेक बेसी गुणवत्तापूर्ण ऑक्सीजन अपन फेफड़ामे लैत छी ओतेक बेसी लाभ होइत अछि। प्रत्येक व्यक्तिक शरीरमे छातीक पसलीसँ घेरायल दू गोट फेफड़ा रहैत अछि। प्रत्येक फेफड़ामे लगभग 30
करोड़ छोट- छोट वायु प्रकोष्ठ (
Air Bags) अछि।
नाकसँ घीचल गेल प्राणवायु एतहि पहुँचैत अछि आ रक्त परिशुद्धीकरण प्रक्रिया संपन्न होइत अछि। पोषक पदार्थ अवशोषित भेलाक बाद अशुद्ध रक्तक संग शरीरक अनावश्यक पदार्थ सूक्ष्म वायु रूपमे एतए अबैत अछि आ घुरती सांसक संग बाहर निकलि जाइत अछि। रक्तमे प्राणवायु ऑक्सीजन खूब नीक जकाँ घुलैत मिलैत अछि आ नव ऊर्जा ओ स्फूर्तिसँ भरल पोषक रक्त शुद्ध भए क, हृदयमे पहुँचैत अछि। हृदय एकरा आगाँ पूरा शरीरमे पठा दैत छैक। एहि तरहे शरीर स्वस्थ रखबामे सहायक दू महत्वपूर्ण तंत्र एक दोसराक सहयोग करैत अछि।
मानव शरीरक त्वचा जतेक स्थान घेरैत अछि ओकर तुलनामे फेफड़ाक
Air Bags 40 सँ पचास गुना बेसी स्थान घैरैत अछि। जँ जमीन पर पसारिकए एकरा राखल जाय तँ ई Air Bags 80 सँ ल, क,
100 वर्ग गजमे पसरि जायत। जखन कियो व्यक्ति धीरे- धीरे देर तक साँस घीचैत अछि तँ ओकर शरीर तंत्रमे अधिक मात्रामे प्राणवायु पहुँचैत छैक आ धीरे धीरे देर तक साँस छोड़ैत अछि तँ ओकर शरीरक सूक्ष्म विषाक्त अनावश्यक पदार्थ बाहर निकलि जाइत छैक। व्यक्ति अपन साँसके असीमित विस्तार दए सकैत अछि आ आवश्यकतानुसार एकर उपयोग क, सकैत अछि।
ई सब जनतब अहाँ तक पहुँचेबाक लक्ष्य मात्र एतबे टा अछि जे जँ अहाँ जनतबक अभावमे
Deep Breathing नहि करैत छी तँ आबो शुरू करू , जँ प्रारब्ध प्रभावमे Deep Breathing नहि कए पाबि रहल छी तँ अपन प्रारब्धके बदलबाक लेल अपन साँसक प्रयोग एकटा अचूक औजार के रूपमे करू। सामान्यतः एक मिनटमे औसतन 10
सँ 20
बेर हम अहाँ साँस लैत छी। किछु लोक एक मिनटमे 25
सँ ल, क,
40 बेर धरि साँस लैत आ छोड़ैत छथि। साँस बहुत जल्दी लै आ छोड़ैवला लोक बीमारीसँ बेसी ग्रस्त होइत छथि। एहन लोकक अवाज हल्लुक रहैत छनि। साँस संबंधी रोग हिनका बेसी काल तंग करैत छनि।
एहनो लोक जँ अपन साँस लेबाक प्रक्रिया पर ध्यान देथि तँ अल्प समयमे बहुत बेसी लाभान्वित भ, सकैत छथि। साँसक नियमित अभ्यास सँ एक दिस अवाजमे ओज बढ़तैन तँ दोसर दिस तनमे बल बढ़तैन , शरीरमे बल बढ़लासँ अपन लक्ष्य द्रुत गतिसँ प्राप्त करताह। एक साँसमे औसतन
500 घन सेंटीमीटर प्राणवायु भीतर जाइत अछि। एतबे साँस लेलासँ जीवनक सबटा काज सहजतासँ चलैत रहैत अछि। मुदा नियमित Deep Breathing सँ प्रत्येक साँसमे आसानीसँ
3000 घनसेंटीमीटर तक प्राणवायु अपन फेफड़ामे पहुँचाओल जा सकैत अछि। प्रति मिनट साँस लेबाक गति घटि, जाइत छैक। गति घटलासँ उच्च गुणवत्ताक प्राणवायु देर तक फेफड़ामे रहैत अछि आ रक्तमे नीक जकाँ घुलैत मिलैत अछि। दोसर दिस शरीर सँ बाहर निकालल जायवला अनावश्यक विषाक्त वायु शरीर सँ बाहर पूरा पूरा निकलि जाइत अछि।
प्रत्येक साँसक
40% ऑक्सीजन सोझेसोझ दिमाग तक पहुँचैत अछि। ई बहुत बेसी ध्यान दै वला आ हर पल याद रखैवला तथ्य अछि। अहाँ जतबे साँस ल, रहल छी कम वा बेसी, 40 प्रतिशत मस्तिष्क कें पहुँचि रहल छैक। शरीरक प्रत्येक ज्ञात अज्ञात काजक नियंत्रण, सूचनाक आदान –प्रदान, स्मृतिक भंडारण आ एकर यथासमय आवश्यकतानुसार प्रयोग एतहिसँ होइत छैक तँए प्रत्येक साँसक लगभग आधासँ कनिए कम यानि 40
प्रतिशत एकरा चाहबे करियैक।
जखन अहाँ
Deep Breathing कए क, साँसक माध्यमसँ अपना शरीरमे प्राणवायुक मात्रा बढ़ा दैत छियैक तँ दिमाग तक पर्याप्त ऑक्सीजन लगातार पहुँचैत रहैत छैक। दिमागक प्रत्येक कोष के ओकर आवश्यकतानुसार खोराक भेटैत छैक। स्मृति सम्हारि कए रखबाक आ एकर प्रयोग आवश्यकतानुसार करबाक सामर्थ्य बढ़ैत छैक। एहनामे जखन अहाँ बजबाक इच्छा करैत छी वा लिखबा, पढ़बाक काज करैत छी तँ अहाँ बेसी ऊर्जावान रूपसँ अपन काज क,पबैत छी।
प्राणवायुके नियंत्रित रूपमे शरीरमे आपूर्ति करबाक क्षमता अहाँ जतेक बढ़बैत छी ओही अनुपातमे अहाँक शरीरक प्रत्येक अंगक कार्यक्षमता बढ़ैत अछि। कारण दिमाग जकाँ शरीरक प्रत्येक तंत्रक नियंत्रक अंगके ऑक्सीजनक आपूर्ति निश्चित मात्रामे चाही आ
Deep Breathing सँ उच्च गुणवत्तावला ऑक्सीजन सुचारू रूपसँ ओत धरि अबाध गतिसँ पहुँचैत छैक। तंत्रिका तंत्रक नियंत्रक दिमाग, रक्त संचार तंत्रक नियंत्रक हृदय, श्वसन तंत्रक नियंत्रक फेफड़ा, उत्सर्जन तंत्रक नियंत्रक किडनी, आ एहिना प्रत्येक अंग प्रत्यंगमे पर्याप्त प्राणवायु पहुँचबाक लाभ शरीरक स्वामी ओहि व्यक्तिकें अनायास होइत छैक।
जखन अहाँ साँस लैत छी त, फेफड़ाक पसार पर ध्यान दियौ। फेफड़ाक छोट – छोट कोष यानि
Air Bags मे प्राणवायु भरैत छैक तँ प्रत्येक कोष Air Bag बैलून जकाँ फूलैत अछि। फुलबासँ एकरा सभक आकार बढ़ैत छैक आ आकार बढ़लासँ पूरा फेफड़ा पसरैत अछि। फेफड़ा क्षैतिज रूपसँ आ लंबवत रूपसँ पसरि सकैत अछि। क्षैतिज रूपसँ फेफड़ा पसरनाई माने छातीक पसलीक पसरनाई। एकरा साँस एखने घीचिकए अनुभव क, सकैत छी। जे व्यक्ति शारीरिक श्रम बेसी करैत छथि, भाग दौड़ वला काज छनि, खेलाड़ी छथि, फौजमे वा पुलिस बलमे कार्यरत छथि हुनका अचानक तेज गतिसँ साँस देर तक लेबाक आवश्यकता कखनो पड़ि सकैत छनि एहनामे फेफड़ाक पसार क्षैतिज रूपमे करबाक अभ्यास हेबाक चाही।
रक्षा बलक नौकरीमे तँए अनिवार्यरूपसँ छातीक पसलीक पसार कम सँ कम पाँच सेंटीमीटर वा एक निश्चित मानदंड तक भेनाइ अनिवार्य रहैत छैक। कारण तेज गतिसँ दिमाग आ शरीरक अंग-प्रत्यंग तक प्राणवायु पहुँचबाक क्षमता जाहि तनके नहि रहतैक ओकर शरीर एहि काजमे ठठि नहि सकत।फेफड़ाक पसार लंबवत रखनाइ मानसिक श्रम अधिक करैवला व्यक्तिक लेल बेसी लाभप्रद होइत अछि। फेफड़ाक एहि पसारक सेहो अनुभव क, क, देखू। वाककलासँ आजीविका चलबैवला व्यक्तिकें सायास अपन सांस सुदीर्घ करबाक प्रयास करबाक चाही आ छातीक पसार लंबवत रखनाइ सीखबाक चाही।
साँस एखन ल, क, देखू। फेफड़ा आ पाचन तंत्रके अलग करैवला मांसपेशीक परत तन्तुपट (
Diaphragm) कहबैत अछि। जँ अहाँ उच्च गुणवत्तावला अवाज चाहैत छी तँ अहाँके अपन साँस लेबाक तकनीकमे
Diaphragm तक साँसक पसार करैये पड़त।
असलमे फेफड़ाक प्रत्येक
Air Bag मे अहाँ प्राणवायु पहुँचाब चाही त, अहाँके फेफड़ाक पसार लंबवत करय पड़त। बेसी देर तक साँस घीचि कए , अधिक मात्रामे प्राणवायु लए क,
Diaphragm के अहाँके नीचाँ दिस आवश्यकतानुसार ठेल सकैत छी जखन कि पसलीक पसार एक सीमासँ बेसी नहि कए सकैत छी।
Diaphragm के आगाँ नींचा दिस पेट अछि। खाली स्थान एतए बेसी उपलब्ध अछि तँए एकरा आर नीचाँ दिस धकेलल जा सकैत अछि, अधिक प्राणवायुक लेल फेफड़ाक बेसी सँ बेसी प्रकोष्ठकें Air Bags भरल जा सकैत अछि।
खेलाड़ी वा फौजी भगबा काल तेज गतिसँ साँस लैत आ छोड़ैत छथि। हिनका पसलीए चलाक साँस लेबाक आवश्यकता छनि। बेसी मात्रामे प्राणवायु नहि अपितु तेज गतिसँ प्राणवायुक आपूर्तिक शरीरक प्रत्येक अंगमे जरूरति छनि। एकर तेज गति पसलीए चलाक मेनटेन कएल जा सकैत अछि। जखन कि ऑफिसमे बैसि क, काज करैवला व्यक्तिके वा बजबासँ संबधित काज मुख्य रूपसँ करै वला व्यक्तिके साँस आराम आराम सँ शरीरक प्रत्येक अंग प्रत्यंग तक पहुँचेबाक आवश्यकता छनि । तँए दूनू तरहक काज करैवला व्यक्तिक आवश्यकता फराक अछि। ई तथ्य बुझिकए जखन अहाँ अपन साँस लेबाक आवश्यकता निर्धारित करैत छी आ अपन साँस सुदीर्घ करैत छी तँ अपार लाभ होइत अछि।
ई पोस्ट कने नमहर भए गेल। कने उबाऊ,थोड़े पकाऊ आ बहुत बेसी थकाऊ सेहो लागि सकैत अछि। मुदा ई ध्यान राखू जँ अहाँ आब जनतब भेलाक बादो अपन साँस सुदीर्घ करबाक लेल प्रयास नहि करैत छी तँ ई प्रारब्धक दोष अछि। जनिक प्रारब्ध प्रबल छनि आ अवाज कमजोर रहब भाग्यमे लिखल छनि ओ एहि पोस्टके पूरा पढ़िए नहि पौताह आ प्रारब्धक अनुसार अपन गतिके प्राप्त करताह। मुदा जँ अहाँ एहि पाँति धरि एक एक आखरके पढ़ैत पहुँचल छी आ अपन प्रारब्धके चुनौती देबय चाहैत छी तँ भरोस राखू हम अहाँक संग छी, जखन आवश्यकता बुझी हमरा
manubhaishow@gmail.com पर ईमेल करू। अपन अवाजमे रेकॉर्ड कए क, विस्तारसँ अपन समस्याक जनतब दिय, अपन ज्ञान आ अनुभव धरि हम सहयोग करब।
एहि पोस्टमे बस एतबे।
अवाजक हार्डवेयर आ सॉफ्टवेयर पर जनतब आगुओ जारी रहत। अगिला पोस्टमे
Tempo टेम्पो यानि एक निश्चित समयमे शब्द प्रक्षेपणक गति पर हमरा लोकनि चर्च करब।
शुभकामनाक संग विदा लैत छी।
मनोज पाठक
वाक कला पर आधारित नियमित श्रृख्लांक - ६


text:
पटना । एकरा बिहारक जीत कही बा कांग्रेस कए जदयू क जरूरत, मुदा काफी समय स उठैत मांग कए पूरा करैत केन्द्र सरकार बिहार क तीनटा तापविद्युत परियोजना लेल कोयला ब्लॉक आवंटित क देलक अछि। राज्य क ऊर्जा मंत्री बिजेन्द्र प्रसाद यादव कहला जे काफी दिनक बाद आ काफी हो-हल्ला क बाद कोयला ब्लॉक आवंटित कैल गेल अछि। ओ कहला जे भागलपुर क पीरपैंती, लखीसराय क कजरा आ बक्सर क चौसा क प्रस्तावित परियोजना लेल पश्चिम बंगाल मे एकटा कोयला ब्लॉक आवंटित कैल गेल अछि।
यादव कहला जे बिहार कए विकास लेल बिजली क जरूरत अछि। कोयला ब्लॉक भेटला स एहि ठामक परियोजना सब आब जल्द स जल्द पूरा करबाक कोशिश होएत। बिजली विभाग क अधिकारी क अनुसार एहि तीनू परियोजना क बिजली उत्पादन क्षमता 1,320 मेगावाट अछि। एहि परियोजना क प्रारंभ भेला स बिहार कए 3,960 मेगावाट अतिरिक्त बिजली भेटत। तीनू योजना मे बिहार क 85 फीसदी हिस्सेदारी अछि। सात-सात हजार करोड़ क लागत स प्रस्तावित तीनू परियोजना लेल जमीन अधिग्रहण भ चुकल अछि।
उल्लेखनीय अछि जे बिहार कए वर्तमान समय मे रोजाना लगभग 3,000 मेगावाट बिजली क आवश्यकता अछि। राज्य मे केवल 100 मेगावाट क उत्पादन भ रहल अछि आ केंद्र सरकार 1,800 मेगावाट स कम बिजली क आपूर्ति क रहल अछि। राज्य मे 1,100 मेगावाट बिजली क कमी अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
आजादीक बाद राजनीतिक चर्चा त बहुत भेल, मुदा राजनीतिक शिक्षा पर कोनो काज नहि भेल, एकर दुष्प्रभाव इ भेल जे आइ बहुत रास जनप्रतिनिधि सरकारी योजना स अभिज्ञ छथि आ हुनका एतबा तक जानकारी नहि अछि जे कोन काज कोन योजना आ कोन स्तर पर भ सकैत अछि। राजनीतिक शिक्षा क अभाव नगर निगम स ल कए संसद तक मे देखा रहल अछि। त्रिस्तरीय व्यवस्थाक पहिल स्तर पर इ अशिक्षा आओर हस्यास्पद भ चुकल अछि। उदाहरण लेल अगर दरभंगा नगर निगम बोर्ड क बैसार मे शनिदिन भेल बहस कए ली, त बहुत किछु साफ भ जाएत। पांच घंटा स बेसी अवधि तक चलल मैराथन बैसार मे मेयर गौरी पासवान अधिकतर समय सदस्य कए संसदीय भाषा क पाठ पढ़बैत रहलाह, जखनकि पूर्व मेयर अजय पासवान आ डिप्टी मेयर बाबी खां छोडि कोनो पाषर्द तकनीकी मुद्दा पर बहस करबा लेल मुंह नहि खोलि सकलाह। महिला पार्षद क राजनीतिक शिक्षा स्वभाविक रूप स एखन कमजोर अछि, तथापित एतबा त उम्मीद कैल जा सकैत अछि हुनका बैसार क एजेंडा क ज्ञान हेबाक चाही। बैसार क दौरान महापौर क बेर-बेर एजेंडा पर बहस करबाक अपील बता रहल छल, जे राज्यक सबस पुरान निगम मे स एक दरभंगा नगर निगम क पार्षद एजेंडा पर बहस लैत तैयार नहि छथि। एतबे नहि, सकारात्मक राजनीति बिहार मे एखनो सपना अछि। जखनकि दक्षिण आ पश्चिम भारत इ साबित क चुकल अछि जे नकारात्मक राजनीति क प्रचलन विकास मे बाधक होइत अछि। निगम क बैसार मे एकर सेहो प्रमाण देखबा लेल भेटल। पहिने किछु पार्षद मेयर स पूछलथि जे प्रत्येक वार्ड मे पार्षद क अनुशंसा पर खर्च लेल साढ़े छह लाख टका कोना आनब। इ सवाल गंभीर आ जरूरी छल, कोनो स्रोत क बिना घोषणा करब बिहारक नेता क पुरान आदत रहल अछि। एहन सवाल पर हंगामा नहि हेबाक चाहैत छल, मुदा भेल। स्थानीय विधायक संजय सरावगी सेहो एहि हंगामा कए रोकबाक प्रयास केलथि। खुशी क गप जे मेयर सवालक उत्तर देलथि जे चतुर्थ वित्त आयोग क राशि स वार्ड मे पार्षद क अनुशंसा पर योजना चलाउल जाएत। कोनो आन राज्य मे एकर बाद पार्षद योजना प्रस्तुत करबा मे जुटि जइतथि, मुदा नकारात्मक राजनीति क लत एहन जे दरभंगा क पार्षद राशि कए बढ़ाकए दस लाख करबा लेल हंगामा शुरू क देलथि। किछु काल पहिने साढ़े छह लाख टका हुनका लेल बहुत छल आ एतबा पैघ रकम कोना आउत एकर चिंता छल, मुदा स्रोत भेटला पर चट दस लाख करबाक मांग करब मात्र टंगघिुच्चा राजनीति कहल जा सकैत अछि। टंगघिुच्चा राजनीति क अंत एहि ठाम नहि भेल। एहन एकटा मामला नहि अछि। कईटा अछि। कचरा रखबाक लेल जमीन कीनबाक मामला उठल त चट द एकटा पार्षद युग-युग स रटायल आरोप लगबैत कहला जे भूमि कीनबा मे घोटाला होएत। विधायक हुनका जिम्मेदारी क ज्ञान दैत पूछलथि जे इ फैसला अहीं करू जे जमीनक व्यवस्था कोना कैल जाएत। माथ पर जिम्मेदारी अबैत पार्षद क होश ठेकान पर आबि गेल आ चुप भ मुंह नुका लेलथि। एकटा सदस्य पूछला जे वार्ड नं. 21 मे सोलर लाइट कोन योजना स लागल। सवाल स बुझना गेल जे इ अपन वार्ड लेल चिंतित छथि। मेयर उत्तर दैत कहला जे नवाचार योजना क तहत वार्ड नं. 21 मे लाइट लागल अछि। एतबा सुनैत पार्षद तमसा गेलाह। विधायक सरावगी एहि पर हस्तक्षेप करैत कहला जे डीएम कए एक करोड़ भेटल छल। वार्ड नं. 21 क पार्षद क विशेष पहल पर नवाचार योजना स राशि देल गेल। वार्ड सेहो 20 प्रतिशत मार्जिन मनी जमा करैत अछि। एहि पर पार्षद रमेश झा विधायक पर चढ़ि बैसलाह। कहला जे बिना नगर आयुक्त क मार्जिन मनी जमा कोना भेल। विधायक चुप्प भ गेलाह। मुदा असली सवाल ठार रहल जे योजना क संबंध मे पार्षद कए जानकारी कोना भेटत। दोसर जे इ संस्कृति कहिया पनपत जे कोनो पार्षद अपन वार्ड लेल अगर सरकार स अतिरिक्त आवंटन करा लैत छथि त आन पार्षद कए हुनका स सीखबाक चाही नहि कि हुनकर विरोध हेबाक चाही। मुदा टंगघिुच्चा राजनीति एहन करबा लेल ककरो प्ररित नहि करैत अछि। लोकतंत्र मे जनप्रतिनिधि शासक वर्ग होइत अछि, ओकर विजन समाज क विकास कए गति दैत अछि। विजनविहीन जनप्रतिनिधि स विकास क उम्मीद नहि कैल जा सकैत अछि। नगर निगम क उदाहरण एहि कारण महत्वपूर्ण अछि जे इ सबस छोट इकाई छी। जे समाज एकटा विजन वाला वार्ड पार्षद क चुनाव नहि क सकैत अछि ओ विधायक आ सांसद क चुनाव केतबा गंभीरता स करत। दोसर गप जे जनप्रतिनिधि एकटा वार्ड लेल विकास योजना नहि तैयार क सकैत छथि ओ शहर जिला या राज्य लेल आगू जा कए कोन योजना तैयार क सकताह, किया त बहुत राष्टÑीय नेता अपन राजनीतिक जीवन वार्ड पार्षद क रूप मे शुरू केने छथि। राजनीतिक गंभीरता आ दूरदर्शिता क शुरुआत छोट इकाई स करबाक इ सही समय अछि। त आउ पंचायत आ वार्ड स्तर पर राजनीतिक परिवर्तनक शुभारंभ करि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बात चारि बर्ष पहिलुक अछि हमरा संगे एकटा संगी हमरे रूम मे रहैत छल । पढ़ैमे कने कमजोर छलै मुदा कंपटीसनमे हमरासँ 2-3 घंटा बेसीए राति कऽ जागै छल आ एकर फलस्वरूप 10 टा मे 4 टा सबाल जरूर हल कऽ लै छलै ।ओना तऽ हमरासँ बेशी बात नै करैत छल म
डाहसँ पहुँचब कोस-दू कोस
आगू बढ़बा लेल तँ प्रेम चाही
पिछला डेढ़ महिनासँ मुन्नाजीक गजल संग्रह "माँझ आँगनमे कतिआएल छी " थोड़े-थोड़े पढ़ै छलौँह मुदा काल्हि भरि राति एकर गहन अध्ययन केलौँ ।कुल 50 टा गजल आ 10 टा रूबाइ के संग्रह अछि "माँझ आँगन मे कतिआएल छी" ।पोथीक नाम पढ़ि मोनमे किदन-कहाँदन बात सब उठऽ लागल ।कतिआएल उहो माँझ आँगनमे बिचित्र सन लागल मुदा पढ़लाक बाद हमरा लागैत अछि जे शाइर एहि समाजके आँगन आ एहि समाज रुपि आँगनक माँझ मे अपन बैसार बनेने छथि ।इ भऽ सकैए जे समाजक किछु भागसँ इ कतिआएल हेताह मुदा पूरा समाजसँ किन्नौह कतिआएल नै लागै छथि । हमर इ कथनक सत्यता एहि संग्रह के पढ़लाक बाद बुझा जाएत । इ तऽ प्रेमो केलनि तऽ समाजके ध्यान मे राकि तेँए तँ कहै छथि
सब उमरि वर्ग के प्रेम चाही
मरितो दम धरि कुशल छेम चाही
आशा आ निराशाके फरिछाबैत कहलनि
निराशा संग आशापर टिकल छै दुनियाँ
जँ देखलँहुँ भगजोगनी तँ दिबाली बुझू
बिहारक ताकत आ कमजोरी के समेटने इ शेर
बिहारक सिरखारी बदलि गेल सन लगैए आब
श्रमिक घटलासँ कंपनी मालिक लगै बिहारी जकाँ
एहन-एहन कतेको दमदार शेर सबसँ सजल इ गजल संग्रह अपना-आप मे अलग पहचान बनबैत अछि ।
पहिले गजल के देखलापर एकटा बात हमरा खटकल जे छल मात्र चारि टा शेर । गजलमे कमसँ-कम पाँच टा शेर रहबाक चाही मुदा एहि संग्रहक गजल संख्याँ 1,2,7,10,11,19,22,23,24,25,27,28,32,34,35,37,39,42,43,44,47,48 मे मात्र चारिए टा शेर अछि जे की गलत अछि ।ओना शाइर आमुखक अंतीममे इ गलती स्वीकार करै छथि आ एकर जिम्मेदार अपना के मानैत भविष्यमे एकर सुधारक वादा करैत छथि मुदा हुनक शब्दक पकड़ आ भावक अध्ययन केला के बाद हमरा लागैत अछि जे शाइरक लेल उपरोक्त गजलमे एक-एक टा शेर बढ़ेनाइ कोनो भारी बात नै छलै तेँए हम एकरा आलस मानै छी ।
आब चलु काफियापर । एहि संग्रहक किछु गजलमे एकै काफियाक प्रयोग भेल अछि जेना 26म गजल मे तीन ठाम काफिया "चाहैए" अछि ।29मे पाँच ठाम "एखनो" 31मे पाँच ठाम "उघारू" 46म मे पाँच ठाम"केकरो-केकरो" अछि ।किछु और गजलमे इ बात अछि ।ओना काफियाक दोहरेलासँ गजल गलत नै होइ छै ।
तेसर गजलमे मतला नै अछि किएक तँ इ गजलक पहिल शेर अछि
फाटैत छल जतए मेघ आ जमीन
पहुँचल पहिने ओतहि अभागल
बचल चारिटा शेरमे "अभागल" के काफिया मानि क्रमश: "राँगल ,भाँजल , माँजल आ साधल लिखल अछि ।4म गजलक मतलामे "करैए" आ राखैए" "ऐए" तुकान्त संग अछि मुदा पाँचम शेर मे काफिया "होइए" अछि । छठम गजलक अंतीम शेरमे"कहाइ" के बदला गलत काफिया "कहाइत" लिखा गेल । 32म गजलक मतला अछि
हमरा तँ सुख भेटैए गजलक गाँतीमे
ओहिना जेना जाड़ मे गर्मी भेटैए गाँतीमे
एहिठाम "गाँतीमे" रदीफ भेल आ काफियाक अता-पता- नै अछि ।ओना आन शेरमे काफिया "आतीमे" तुकान्त संग अछि ।
41म गजलक मतलामे काफिया "झमका आ चमका " तुकान्त "मका" संग अछि मुदा दोसर शेरमे काफिया "उठा" अछि ।
44म गजल मे काफियाक तुकान्त "एल" अछि मुदा दोसर शेरमे काफिया "रखैल" "ऐल" तुकान्त अछि ।
17म गजलमे अंग्रेजी शब्दक काफिया "गेम" आ "ब्लेम" लिखल अछि ।
एहि संग्रहक सबटा गजल सरल वार्णिक बहरमे अछि ।ओना तँ इ बहर गजलक सबसँ हल्लुक बहर अछि मुदा शाइर इहो बहरमे बहुते बेर धोखा खाइत छथि । हमरा जानैत 26टा गजल गजलक कोनो शेरमे एक-दू टा वर्ण बढ़ा देलनि तँ कोनो मे घटा देलनि ।जेना
दोसर गजलक अंतीम शेरमे 15 के बदले 16 वर्ण अछि ।7म गजलक तेसर शेरमे 18 के बदले 19 वर्ण अछि । 9म मे दोसर शेरमे 11 के बदले 10 वर्ण अछि । 11म गजलक अंतीम शेरक अंतीम पाँतिमे 18 के बदले 17 वर्ण अछि ।एहन गजती गजल संख्याँ 12,14,15,18,19,20,22,24,26,28,29,30,31,32,34,35,38,42,43,46,47आ 48 मे सोहो भेल अछि ।
ओना जँ भावक बात करी तँ एहि गजल संग्रहके ऊँचाइ पर पहुँचा देने अछि एकर भाव । सबटा गजल हृदय के छू लैत अछि आ सोचबाक लेल मजबूर करैत अछि तेँए इ आन संग्रह सबसँ बिल्कुल अलग अछि आ एकर आखर आन संग्रहक आखरसँ कतिआएल अछि । भावक कारणे इ संग्रहक "कतिआएल आखर" पढ़बाक योग्य अछि ।हमर सलाह अछि जे एकबेर एकरा अजमा कऽ जरूर देखू ।
बेस तँ अहूँ सब पढ़ू आ हम जाइ छी दोसर गजलक खोजमे . . .
अमित मिश्र


text:
रामजानकी विवाहपञ्चमी विशेष, मिथिलामे सभा लागल, फेरसँ शिवक धनुष टुटल
सुजीतकुमार झा ।
सोम दिन फेरसँ मिथिलामे सभा लागल । संसारक राजा महराजासभ चारुकातसँ बैसल छलथि । बीचमे शिवक पिनाक धनुष राखल छल । दर्जनो बीर अएला धनुषके हिलाधरि नहि सकलथि । फेर त्रेता युग जकाँ एक युवकके आश्चर्यजनक ढंगसँ आगमन भेल आ धनुष टुटि गेल । सुनएमे नाटक जकाँ लागल हएत मुदा विवापञ्चमी महोत्सवक क्रममे जनकपुरमे त्रेता युगक घटना दोहराओल गेल । धनुष तोडएवला किओ आओर नहि भगवान रामे छलाह । ओहिठाम रहल सीतासँग ओहिना हुनक स्वम्बर भेल घण्टो महिलासभ गीत गएलन्हि ।
जानकी मन्दिरक महन्थ रामतपेश्वर दास वैष्णव कहैत छथि धनुष यज्ञके लऽ कऽ जानकी मन्दिरमे भोरेसँ चहलपहल छल, एकटा आश्चर्यजनक आकर्षण बुझाइत छल ।
ओना त्रेता युग जकाँ अवस्था नहि आयल छल । सभके बुझल छल धनुष टुटबे करतै । त्रेता युगमे जखन धनुषके प्रत्यंचा चढावएके पालो आएल, ओतए उपस्थित किओ गोटे कोनो प्रत्यंचाके तऽ बाते छोडी, धनुषधरि नहि हिला सकलथि । ई स्थिति देखिकऽ राजा जनकके बहुत पश्चाताप भेल रहन्हि । तुलसीदास रामचरित मानसमे जनकक बात एना उल्लेख कएने छथि
अब अनि कोउ माखै भट मानी, वीर विहीन मही मैं जानी ।
तजहु आस निज निज गृह जाहू, लिखा न विधि वैदेही बिबाहू ।।
सुकृतु जाई जौ पुन पहिहरऊँ, कुउँरि कुआरी रहउ का करऊँ ।
जो तनतेऊँ बिनु भट भुविभाई, तौ पनु करि होतेऊँ न हँसाई ।।
खैर जखन सोम दिन जानकी मन्दिरक प्रागंणमे धनुष टुटल चारुकात खुशीके लहरि दौडि गेल छल । धनुष टुटलाक बादक अवस्थाक बर्णनन रामपुरवाली नामसँ परिचित महिला करैत छथि अदभुत दृश्य जे देखलक ओ आनन्दित भऽ गेल ।
धनुष यज्ञ सहित सम्पूर्ण वैवाहिक कार्यक्रम देखवाक लेल रामपुरवाली सीमावर्ती मधुवनीसँ जनकपुर आयल छथि । हुनक गामसँ ५० गोटेक टोली दूदिन पहिने जनकपुर आबि चुकल अछि ।
सात दिवसीय बैवाहिक कार्यक्रम अन्तर्गत नगर दर्शन आ फुलवारी लीला संगहि धनुष यज्ञ सम्पन्न भऽ चुकल अछि । मंगल दिन तिलकोत्सव, बुध दिन मटकोर, बृहस्पति दिन विवाह आ शुक्र दिन रामकलेवा हएत ।
सात दिवसीय बैवाहिक कार्यक्रम अन्तर्गत नगर दर्शन आ फुलवारी लीला संगहि धनुष यज्ञ सम्पन्न भऽ चुकल अछि । मंगल दिन तिलकोत्सव, बुध दिन मटकोर, बृहस्पति दिन विवाह आ शुक्र दिन रामकलेवा हएत । जानकी मन्दिरक महन्थ राम तपेश्वर दास वैष्णव कहैत छथि हम त जनकजीक भूमिकामे छी कोनो प्रकारसँ विवाहमे कमी नहि भऽ जाए ताहिमे लागल रहैत छी ।
महन्थजीक फूर्ति देखए लायक अछि । जानकी मन्दिरमे गीतनाद आ भजनकीर्तन १२ बजे राति धरि चलैत रहैत अछि फेर भोरेसँ शुरु भऽ जाइत अछि । सभमे महन्थक उपस्थिति ।
पिनाक धनुषक चर्चा
शिव पुराणमे भगवान शंकरक ई धनुषके विस्तृत उल्लेख भेटैत अछि । जखन राजा दक्षक यज्ञमें यज्ञक भाग शिवके नही देलाक कारणे भगवान शंकर बहुत क्रोधित भऽ गेल रहथि । ओ सभ देवताके अपन धनुष (पिनाक) सँ नष्ट करबाक ठानि लेने रहथि । एकर टंकारसँ पूरे धरतीक वातावरण भयानक भऽ गेल छल । बहुत मुश्किलसँ हुनक तामस शान्त कएल गेल छल । शान्त भेलाक बाद शिव ओ धनुष देवतासभके दऽ देलन्हि ।
देवतासभ ओ धनुष राजा जनकक पूर्वज देवरतके देने शिव पुराणमे उल्लेख रहल अछि । . राजा जनकक पूर्वजमे निमिक ज्येष्ठ पुत्र देवरत रहथि । शिव धनुष हुनके लग धरोहर स्वरुप सुरक्षित छल । कहल जाइत छैक ई धनुषके भगवान शंकर स्वयं अपन हातसँ बनौने रहथि । किछु धार्मिक पुस्तकमे ब्रह्माक आदेशमे भगवान विश्वकर्माद्वारा ई धनुष वनाओल गेल उल्लेख अछि । पिनाकके विषयमे कहल जाइत छैक सर्पाकार छल जाहिमे सापक सातटा फन छल ।
हुनकर ई विशालकाय धनुषक किओ उठावएके क्षमता नहीं रखैत छल । मुदा भगवान राम एकरा उठा कऽ प्रत्यंचा चढ़ौलन्हि आ एकहि झटकामे तोडि देने रहथि ।


text:
श्रावण १८ गते,श्रम तथा रोजगार मन्त्री फरमुल्ला मन्सुर नेकपा एमाले आ मधेश केन्द्रित दल दुनु बिखण्डनवादी रहल आरोप लगौलनिअछि।
महोत्तरीके जलेश्वरमे बुधदिन आयोजित पत्रकार भेटघाट कार्यक्रममे ओ, ‘एमाले आ मधेश केन्द्रित दलके हठके कारण संविधान पूर्णता आ सर्वस्वीकार्यता पाब नै सकिक देश विकासके गतिमे अवरोध उत्पन्न भेलअछि कहलनि ।’
मन्त्री मन्सुर एमाले हमेसा पहाडवादी राष्ट्रवादके नारा लगाकऽ मधेश आ मधेशीके गाली आ अपमानित करजका पहाडी समुदायके मधेश विरोधी खडा करके तथा मधेश केन्द्रित दलसभ हमेसाँ मधेशवादी राष्ट्रवादके नारा लगाक पहाड आ पहाडी समुदायके गाली आ अपमानित कर्वाक काज कऽक देश बिखण्डनके दिशामा चलाब खोज्ने आरोप लगौलनिअछि ।
नेपाली कांग्रेस शुरुएसँ संविधानके संशोधन आ परिमार्जन कऽक मधेशी, थारु, आदिवासी जनजाति, पीछडा वर्गलगायत सब नेपालीके माग सम्बोधन कऽ संविधानके सर्वस्वीकार्यके दायरामे लऽजाय तयार रहल चर्चा करति ओे संविधान संशोधन तथा मधेशीलगायत सब वर्ग समुदायके माग पूरा कर्वाक वातावरण निर्माणक लेल कांग्रेस जिम्मेवारीपूर्वक कार्य कऽरहल बतौलनिअछि ।
मन्त्री मन्सुर राजपा उठौने शहिद घोषणा, घाहिलके उपचार लगायतक माग पूरा होएवाक अवस्थामे रहल आ ओ सब काज नेपाली काँग्रेसे करौने दाबी करति नेपाली जनताके हक, अधिकार, देशमे दिर्घ शान्ति आ विकासक लेल नेपाली कांग्रेस हमेसा तत्पर रहल बतौलनि ।
सभक अधिकार, पहिचान आ स्वाभिमानके रक्षा तथा देशके विकास आ समृद्धिक लेल तेसर चरण अन्तर्गत होबबला स्थानीय तहलगायत तिनु तहके निर्वाचनमे काँग्रेसके पूर्ण बहुमतके साथ जिताब सबमे ओे अपिल कएलनिअछि ।
पत्रकारद्वारा पुछलगेल एक प्रश्नके जवाफमे मन्त्री मन्सुर महोत्तरी लगायत तराई क्षेत्रमे पर्याप्त सम्भावना आ अवसर रहल उद्योग, कलकारखाना स्थापनाक लेल सरकार गम्भीर रहलअछि बतौलनि ।
एमाले आ मधेश केन्द्रित दल दुनु बिखण्डनवादी रहल श्रम मन्त्रीके आरोप0
श्रावण १८ गते,श्रम तथा रोजगार मन्त्री फरमुल्ला मन्सुर नेकपा एमाले आ मधेश केन्द्रित दल दुनु बिखण्डनवादी रहल आरोप लगौलनिअछि।


text:
वाल्मीकिनगर बिहारकें पश्चिमी चंपारण जिलाक उत्तरी भागमे नेपालक सीमान लग पास बेतिया सँ करीब 100 किलोमीटर केर दूरी पर अछि। वाल्मीकि नगर भैंसालोटन केर नामसँ सेहो जानल जाएत अछि। गंडक नदीक कछेर आऔर हिमालय लग बसल ई नगर पर्यटन स्थल अछि। एतय एक गोट राष्ट्रीय उद्यान अछि। वाल्मीकि नगरमे बिजली उत्पादन केर लेल गंडक नदीक ऊपर एकटा बांध बनाओल गेल अछि जेकर उद्घाटन पूर्व प्रधानमंत्री पंडित जवाहर लाल नेहरू कएने छलाह। दोसर दीस पटना स्थित गांधी घाटक ठीक सोझामे कालू घाट पर टर्मिनल केर निर्माण कS कोलकाता एवम बनारस सँ आबय बला कंटेनर के’ एतय धरिसुरक्षित पहुंचेबाक योजना पर सेहो प्राधिकरण काज कS रहलाह अछि। विभाग केर अधिकारिक सूत्रकेँ कथन अछि कि अहि टर्मिनल निर्माणकें लेल राज्य सरकार सँ जमीन आवंटित करबाक मांग कएल गेल अछि।। कालू घाट पर टर्मिनल बनितहि एतय धरि पहुंचय बला जहाजक बड़का कंटेनर बला सामान के’ ट्रकसँ नेपाल धरि सड़क मार्ग सँ पठायब बहुत सहज होयत।
बिहार आ नेपालक बीच तैयार भ रहल अछि जलमार्ग, ठाम ठाम बनत बंदरगाह
समदिया
पटना । बिहार आ नेपालक बीच जलमार्ग तैयार भ रहल अछि। सडक रेल क बाद आब भारत आ नेपालक बीच जलमार्ग स सेहो कारोबार कए गति भेटत। एहि लेल गंडक मे ठाम ठाम बंदरगाह बनत। जानकारीक अनुसार बिहारमे जलमार्गकें विकास क लोक सभके कमाई होय ताहि दिशा मे जहाजरानी मंत्रालयकें अधीनस्थ भारतीय अंतर्देशीय जलमार्ग प्राधिकरण काज प्रारम्भ क देलक। अहि क्रममे पटनासँ गंडक नदीके जोड़ैत बाल्मीकिनगर धरि जलमार्ग विकसित कएल जाएत। करीब 300 किलोमीटर केर दूरीक अहि बाटमे नदीकेँ संरक्षित कS 700 टन धरिक भारी बला छोट जहाज चलेबाक योजना अछि।
अहिसँ सामानक ढोअब जतय सरल आऔर सुगम होयत ओतय मनोरम प्राकृतिक छवीक मध्यसँ होयत पर्यटक बिहारक रास्ते नेपाल स्थित हिमालयके लगीच पहुंच सकत। बिहार आ नेपालके मध्य व्यापार आ पर्यटन केर सेहो बढ़ावा होयत। गायघाट स्थित प्राधिकरण पटनाकें निदेशक एके मिश्रा ई जानकारी देलनि अछि।
निदेशक कहलखिन कि अहि बाट पर चैनल मार्किंग केर काज शुरू अछि। गंडकमे वाल्मीकिनगर धरि जलमार्ग विकसित होइतहि पटनाक गायघाट स्थित बंदरगाह सँ जुड़ि जाएत। एतय धरि हल्दिया आ बनारस जलमार्ग सँ आबय बला सामान आ पर्यटक सभके छोटकी जहाजके माध्यम सँ नेपाल धरि पठाओल जएबाक योजना अछि। नदी संरक्षण एवम विकसित होमय बला ई जलमार्ग पर जहाज सभक आवाजाहीमे बाधक बनय बला दू टा पुल केर विषयमे सेहो मंत्रालय कार्ययोजना तैयार करयमे लागल अछि। वाल्मीकिनगर आऔर डुमरिया घाट पर जहाज सभके रुकय लेल बंदरगाह बनाओल जाएत।


text:
Friday, 25 March 2016
पद्य - १६८ - बगुली (बाल कविता)
बगुली (बाल कविता)
बगुला कुल केर चिड़ै अछैतहु,
ओ बगुलासँ भिन्न छै ।*१
देखबै बगुलहि संग जतऽ जे,
बास दुहुक अभिन्न छै ।।
बगुलापेक्षा छोट छै गर्दनि,
धऽर मुदा किछु छै भारी ।
देहक मूल रंग उज्जर पर,
कारी - भूरा सनि धारी ।।*२
खाइत ईहो छै माछ आ कीड़ा,
साँप बेङ्ग आ बेङ्गची ।
बगुले कुल केर छै, छोट मुदा,
कहबइए ओ तेँ बगुली ।।*३
संकेत आ किछु रोचक तथ्य -
*१ - मैथिलीमे “बगुला” केर स्त्रीलिङ्ग “बगुली” नञि थिक । दुहुमे नर (पुरुष) आ मादा (स्त्री) जोड़ि पुलिङ्ग किंवा स्त्रीलिङ्गक निदेश कएल जाइत अछि । अंग्रेजीक HERON आ EGRET मैथिलीमे “बगुला” कहबैत अछि जखनि कि BITTERN “बगुली” । ई दुहु बगुला कुलक (Family - ARDEIDAE) सदस्य रहितहुँ परस्पर किछु भिन्न अछि । Ixobrychus, Botaurus आ Zebrilus वंशसभक (GENERA) चिड़ैसभ “बगुली” केर अन्तर्गत आबैत अछि ।
*२ - देह उज्जर रंगक होइत अछि पर बगुला सनि नञि । बगुलीक गर्दनि पर भूरा-कारी सनि वा मटियाही धारी होइत अछि आ पंख सेहो उपरसँ ओहने रंगक होइत अछि ।
*३ - बगुलहि कुल केर मुदा ऊँचाईमे छोट होएबाक कारणेँ एकर नाम ‘बगुली” अछि ।
मैथिली पाक्षिक इण्टरनेट पत्रिका “विदेह” केर 197म अंक (01 मार्च 2016) (वर्ष 9, मास 99, अंक 197) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
Friday, August 10, 2012
सन्तोष कुमार मिश्र - मुसीबत
सन्तोष कुमार मिश्र
मुसीबत–
दुरागणे दिनसँ जे कननी–रोइनी ओकरापर सबार भेलै से अखन धरि छुटल नै छलै। तेँ हम साँझखन कऽ जखन कतौसँ आबी तँ सबहे दिन लोड–सेडिङ्गक कारणे अन्हार ताहुमे ओ असगरे कनैत। कहियो मैन (मुख्य) बत्ती बड़ैत तँ कहियो अपने बारए पड़ै छल। हुनका कनैत देखि कऽ हम मैन बत्ती लऽ कऽ हुनकर मुँहक चारु दिश घुमबैत कहए लगितीऐ- “आको मइया चाको, पहलाद मइया राखो, संझा मइया तारणी, सभ दुःख निवारणी…. हँसनी–खेलनी आगु आउ, डिठ–मुठि नजरि–गुजरि सभ पाछु जाउ, .........” एते कहिते ओ छमसिया बच्चा जकाँ खिलखिला-खिलखिला कऽ हँसए लगितथिन। हम तँ कनही बिलाइ, मारे तिरपित। हुनका हँसिते हमर सुप सन करेज भऽ जाइ छल। आ हम खुशीसँ दङ्ग पड़ैत कहितिऐ “सो डारलिङ्ग ह्वाट टु डू ? (प्रिय, तखन की करी?)”
जेना बापक जिमदारी हुअए तहिना ओ तखनसँ काज अढ़ाबएकेँ शुरु करै छलखिन। हम तँ धोखासँ अंग्रेजीमे बजै छली आ तकर बाद ओकर अंग्रेजी शुरु होइ छल। इहे तँ बात छै, कहूँ माथपर बैसल तँ सोचि लिअ, दिशा करबाक चान्स बेशी रहत।
समए एहिना बड़ निकसँ शुद्ध पत्नीवर्ता पुरुष जकाँ चलैत रहए। मुदा एकबेर ऑफिसक काजसँ काठमाण्डू जाए पड़ल। समए तँ किछु बेसिए लागएबला रहै। करीब एक महिना। आ सबहे दिन फोनपर बात करब, से वचन सेहो देनेहे रही। आबए बेरमे ओ बेर–बेर कहैत रहथिन,–“काठमाण्डूमे ठंढा बेशी छै, अहाँकेँ मिसेज डि–कोल्ड कऽ आवश्यकता पड़त।” हम बेर–बेर जबाब दिऐ, “अच्छा, जरूरत बुझएतै तँ किन लेबै।” हमर जबाब ओ सुनिते हँसि दै। मुदा ई बात, जखन बसमे हमरा ठंढ़ा लागल, तखन महसूस भेल जे ओ डिकोल्डक आगूमे मिसेज किए लगेलकै? ओ तँ अपना लेल कहए। तखन मतलब साफ नजरि आएल जे हुनको काठमाण्डू आबए कऽ मोन छलनि।
काठमाण्डू पहुचलाक बाद एक दिन पहिने बात कएने रही मुदा काल्हिखन दिन भरि फोन लागले नै रहए। जखन फोन लगबिऐ तँ आवाज अबै–“तपाइले .....” मतलब सम्पर्क नै हएत। मुदा तकरे प्रातः कलंकीसँ कनियाँक फोन आएल, “हम अग्नी बसक काउन्टर लग ठाढ़ छी, जल्दीसँ लेबए आउ।” ओ माइ गॉड (हे भगवान), अखन तँ साढ़े चारिए बजलैए। पुछलिऐ टेक्सीक बारेमे, तँ जबाब आएल जे आइ उपत्यका बन्द छै। कनियाँ आएल काठमाण्डू, एकटा मुसीबत। उपत्यका बन्द, दोसर।
हम होटलक स्टाफक खुशामद कऽ कऽ गाड़ी तँ मंगलहुँ मुदा ओ कलंकीमे मात्र छोड़त ओतएसँ फिर्ता नै आओत, से शर्त लगेलक। कहाँदोन हड़तालमे टुट-फुटक इन्स्योरेन्स कभर नै करै छै। हम कलंकी पहुँचली। हुनका देखलियनि, ओते ठंढ़ामे पातर ओढ़नामे। मुदा ओढ़ना जतबे पातर छलै लोलमे लिपस्टिक ओतबे मोट। तै सँ ओतबे मोट लाठीसँ हुनका पिटए कऽ सेहो मन भऽ गेल । मुदा..... ।
हम हुनक नजदीक जा कऽ बड़ प्रेमसँ मुस्कैत कहलिऐ -“चलु डारलिङ्ग, ... अहाँक बेग कतए अछि?” ओ क्लोज–अप स्माइल दैत अप्पन ह्याण्ड बेग दैत कहली,–“हम तँ एतबे लऽ कऽ आएल छी।” ओ तँ काठमाण्डू आबि कऽ बड़ खुश मुदा हमर मन तँ हुनक बेग देखि कऽ खौंझा गेल। तैयो हम सभ आगू बढ़लौं। किए तँ पैदले जाए कऽ आश छल। करीब एक किलोमीटर चललो नै रही कि ओ कहए लगली,–“चाह पिअब।” कनिके आगू जा कऽ देखलिऐ, एकटा महिला टेबुलपर स्टोभ धऽ कऽ चाह बेचैत छली। हम दुनू गोटे ओतै चाह पिलौं। आ ओतएसँ बिदा भेलौं। ओतएसँ बिदा भेला दुइयो मिनट नै भेल रहए कि ओ अपन पेटपर हाथ हौस्तैत कहऽ लगली,–“हे यौ ....यौ सुनू ने, एहेन रस्ता दने चलू जतए लगमे ट्वाइलेट हुअए।” आब ई परेशानी संग पकड़लक। मतलब जे हम भोर खन कऽ हिनका बेड टी दइ छलियनि तखन ई ट्वाइलेट जाइ छलखिन। आदतिसँ लाचार, की करु। जखन–जखन जोरसँ लगैन तखन–तखन मुँह घोकचऽबैत पेट पकड़ैत बजथिन,–“आहऽऽऽ।” आ जखन कने ठीक जकाँ जे हुऐन तँ बजथिन,–“दरएऽऽ, बज्जरखसो ऐ काठमाण्डूमे, एकटा ट्वाइलेटो नै।” फेर कने आगू सएहे ताल। करीब एक किलोमीटर आगू जा कऽ कालीमाटीक पुलक निचाँ एकटा सार्वजनिक शौचालय भेटल। मुदा ओतौ खाली नै। मुदा हुनक छटपटाहट देखि कऽ एकटा ट्वाइलेटक केबार हम ढकढका देलिऐ। आ कने दूर हटि कऽ ठाढ़ भऽ गेलीऐ। तुरत्ते एकटा मोटचोट महिला ओइ ट्वालेटमे सँ निकलली आ एक थप्पर हुनका माइर कऽ फेर आेइमे पैसि गेली। हुनकर मुँह तँ लाल रहबे करै, आब कि? कनिके देर बाद एकटा दोसर ट्वाइलेटमे सँ एकटा पुरुष निकलल आ ओ आेइमे गेली आ शाइद ओतै ओे उपत्यका बन्द सन पावनिकेँ सेलीब्रेट कएली ।
Posted by Gajendra at 12:20 PM
Labels: सन्तोष कुमार मिश्र
Subscribe to: Post Comments (Atom)


text: मेडिकल कॉलेज मे कतेको प्रकारक वियाह लोकप्रिय छलै ।' माला वियाह'मे केवल माला पहिरेला के बाद दूनू प्राणी संग रह' लागैत छलै ।'कोर्ट वियाह' मे कचहरी मे सप्पथ खाएल जाइत छलै ।'मंत्र वियाह' गाम मे आ गारजियन लोकनि के सामने संपन्न होइत छल ।पूरा गाजा-बाजा ,सेंट-सिनेमा ,फटक्का-रोशनी क' संग ।आ एकटा छलै 'सुतौआ वियाह' ।सर्वाधिक लोकप्रिय ई वियाह महीना दूमहीना तक संग रहला ,खेला-पीला ,सूतला-उठला क'बाद होइत छल ।आ सभ विवाहक पक्ष मे आ विपक्ष मे खूब तर्क बहस चलैत छलै ,कखनो कॉलेज मे आ कखनो बाहर ।कखनो कखनो एक प्रकार दोसर प्रकार मे विलीन भ' जाइत छलै ।जेना कि प्रवेश अखन 'सुतौआ वियाह' केने छैक आ सहरसा स्थित गाम मे हुनकर माए-बाप लाख नाकर-नुकुर ,भभटपन ,रूस्सा-बौंसी ,जहर-जेलक धमकी क' बावजूद किछ नइ क' सकला ।मुदा हुनका आशा छनि जे ई वियाह एकदिन 'मंत्रवियाह' मे बदलि के रहतए .......


text:
दरभंगा। राष्ट्रपति पुरस्कार स सम्मानित संस्कृत क उद्भट विद्वान आ कामेश्वर सिंह दरभंगा संस्कृत विश्वविद्यालय क पूर्व कुलपति महामहोपाध्याय आचार्य डॉ. जयमंत मिश्र क मंगलदिन पटना क एकटा निजी अस्पताल मे देहावसान भ गेलनहि । ओे 85 वर्ष क छलाह। दू दर्जन स बेसी ग्रंथ क रचयिता आ दर्जन भरि स बेसी ग्रंथ क संपादक डॉ. मिश्र आधुनिक संस्कृत-संसार क शिरो-मुकुट छलाह। मिथिला क संस्कृत-परंपरा क वर्तमान मे सशक्त कड़ी रहल डॉ. मिश्र अक्षर-उपसना क क्षेत्र मे अनेक कीर्घ्त्तिमान स्थापित केने छलाह आ एकरा लेल विभिन्न पुरस्कार स अलंकृत भेल छलाह।
स्थानीय हनुमानगंज मिश्रटोला निवासी आचार्य डॉ. जयमंत मिश्र मधुबनी जिला क जन्म ढंगा हरिपुर गांव निवासी पं. सर्वनारायण मिश्र क घर पुत्र क रूप मे 15 अक्टूबर, 1925 कए भेल छल। डॉ. मिश्र अपन आजीविका क शुरुआत बिहार विश्वविद्यालय स व्याख्याता क रूप मे आरंभ केलथि आ ओतहि अध्यक्ष पद कए अलंकृत केलथि। सेवा काल मे कोलंबो आ नेपाल क त्रिभुवन विश्वविद्यालय स संबद्ध रहल डॉ. मिश्र कामेश्वर सिंह दरभंगा संस्कृत विश्वविद्यालय क कुलपति पद कए 1980 स 85 तक सुशोभित केलथि। वर्ष 1950 स लकए 2010 तक ओ संस्कृत, मैथिली आ हिन्दी मे 25 ग्रंथ संस्कृत व्याकरण सार, संस्कृत व्याकरणोदय, काव्यात्म-मीमांसा,पुष्प चिंतामणि, निबंध कुसुमांजलि, अभिलेख गीतमाला, मैथिली नाटक पर संस्कृतक प्रभाव, अलंकार प्रकाश, कविता कुसुमांजलि, प्रबंध कुसुमांजलि, महाकवि विद्यापति, काव्यविच्छित्त मीमांसा, आर्यापंचशती, संस्कृत बाडमय का वृहत इतिहास, संस्कृत बाडमय मे बिहार का योगदान, महामानव चंपू काव्य, भारतीय साहित्यक निर्माता सुरेंद्र झा सुमन, युगलश्री गीतिमालिका, श्रीकृष्णचंद्र चरित महाकाव्यम्, कालिंदी परिणय महाकाव्यम्, श्रीदेवयानी चरित महाकाव्यम्, मदालसाचरित महाकाव्यम्, ध्रुवचरित महाकाव्यम्, श्रीचौतन्य चरित महाकाव्यम् आ श्रीमद्भावगततामृतम् क रचना केलथि। एकर अलावा ओ 13टा पुस्तक शैवसर्वस्वसार, शैवसर्वस्वसार प्रमाणभूत पुराण संग्रह, विभागसार, लिखनावली, दानवाक्यावली, विभक्त्यर्थप्रकाशिका, अधिकरण-कौमुदी, लघुकथा संग्रह, मैथिली अभिलेख गीतमाला, भाषणमाला, पूजाकृत्यकौमुदी, पूजा प्रदीपरू आ भगवत्पादाद्यशंकराचार्य-पंचसहस्राब्दस्मृतिग्रंथ क संपादन सेहो केलथि। हुनकर अधीन करीब दू दर्जन अध्येता शोध केलथि आ ओ करीब सौ टा शोध निबंध लिखने छथि।
संस्कृत क महारथी डॉ. जयमंत मिश्र नहि रहलाह
दरभंगा। राष्ट्रपति पुरस्कार स सम्मानित संस्कृत क उद्भट विद्वान आ कामेश्वर सिंह दरभंगा संस्कृत विश्वविद्यालय क पूर्व कुलपति महामहोपाध्याय आचार्य डॉ. जयमंत मिश्र क मंगलदिन पटना क एकटा निजी अस्पताल मे देहावसान भ गेलनहि । ओे 85 वर्ष क छलाह। दू दर्जन स बेसी ग्रंथ क रचयिता आ दर्जन भरि स बेसी ग्रंथ क संपादक डॉ. मिश्र आधुनिक संस्कृत-संसार क शिरो-मुकुट छलाह। मिथिला क संस्कृत-परंपरा क वर्तमान मे सशक्त कड़ी रहल डॉ. मिश्र अक्षर-उपसना क क्षेत्र मे अनेक कीर्घ्त्तिमान स्थापित केने छलाह आ एकरा लेल विभिन्न पुरस्कार स अलंकृत भेल छलाह।


text:
Friday, August 10, 2012
सतीश चन्द्र झा- हमहूँ कहाँ बुझलिऐ
सतीश चन्द्र झा, राम जानकी नगर, मधुबनी
हमहूँ कहाँ बुझलिऐ
चान! चान! हे यै चान ! सुतले रहब। केबार खोलू ने । हम कुशुम छी। हर्ष खुशीमे डूमल स्वर कानमे पड़िते निन्न खुजि गेल। भोरक किछु हेराएल सपना फेरसँ हेरा गेल.. आ हम उठि कऽ बैस गेलौं। आँखि मलि कऽ दुनू हाथकेँ जोड़ि दर्शन करिते केबाड़ खोलए दौड़ि गेलौं। की बात छौ ? एते भोरे ..? प्रश्न पूरा नै भेल मुदा ओ बाजल दीदी ..आइ हमर बिआह अछि। रातिमे बाबू कतौसँ ठीक कएने अएलै। पाँचमा पास छै आ दिल्लीमे कोनो काज सेहो करै छै। अहाँ अवश्य आएब। नै जानि ओ की की बाजि रहल छल, मुदा हम तँ ओकर पहिल शब्द बिआह सुनि ततेक ओझरा गेलौं जे किछु आओर नै पुछि सकलिऐ आ ओ दौगल चलि गेल। .. हँसैत ..एकटा अबोध हँसी . निर्विकार चेहरा ..। मुदा हम! हमर चेहरा तनावपूर्ण। लागल जेना हृदैमे किछु गरम चीज सन्हिया गेल हुअए आ हमर संपूर्ण रक्तमे एकटा अपरिचित झुनझुन्नी बनि कऽ दौड़ि रहल हो .सरपट.. अति तीव्र गतिसँ। अचानक शरीरक बोझ उठाबएमे पएर असमर्थ भऽ गेल आ हम धम्मसँ धरतीपर बैस गेल रही।. सुन्न भेल.. मुदा भीतर लड्डू जकाँ किछु नचैत रहल .. नचैत रहल .. अविराम । नै जानि कखनो कऽ एकटा आश्चर्य एतेक भएभीत किए कऽ दै छै .एकर उतर ने तहिया भेटल ने आइ धरि बुझबामे आएल । मोनक किछु बातक अभिव्यक्तिक माध्यम अखनो नै छै। शब्द तँ किन्नहँु नै। हँ आँखिक नोर कखनो कऽ हृदैमे चुभैत कोनो भावनाकेँ बूझि जाइ छै।
गाम घरक जीवन। छल-प्रपंचसँ वंचित समतल धरती जकाँ समटल आचरण, जतए छोट-छोट सपना देखि ओकरे परिपूर्ण करबा लेल छटपटाइत आत्मा। ओही श्वच्छ परिवेशमे हम आ हमर कुशुम संगी बनि कऽ अखन धरि रहैत छलौं। ओ हमर हरबाहक बेटी छल। छोट लोकक बेटी, मुदा तखन ई बात नै बुझलिऐ जखन पहिल बेर ओकरा अपन आँगनमे देखि हाथ पकड़ने दौड़ि गेल छलौं दलानपर। नेनपन कहाँ बूझि पबै छै जाति पाति आ उच्च निचक बात। ई तँ उमेर बढ़लासँ समाजक व्यवस्था आ मोनक अहंमे लोक भसिया जाइत अछि। मुदा दोस्ती तँ मोनक एकटा मिठ्ठ संबंध छै, एकरा समाज आ परिवारसँ की मतलब। एक बएसक कतौ दू टा अबोध एक दोसरक अँाखिकेँ पढ़ि लेलक आ बन्हि गेल एकटा शब्दहीन संबंधमे।
आइ फेर नै जानि किए जीवनक बीतल संपूर्ण हवा बसात मोनमे प्रचंड बिरड़ो उठा देने छल आ हम ओइमे एकटा छोट फतिंगा जकाँ उड़ियाइत अपन अस्तित्वकेँ बचाबएमे संघर्षरत छी। यएह तँ जीवन छै- सतत संघर्ष आ अपन अस्तित्वक रक्षा। मुदा कहाँ भेल अस्तित्वक रक्षा। आलोकसँ बिआह भेलाक बाद लागल जेना जीवनक संपूर्ण सपना मूर्त रूप लऽ लेत। स्नेहक संबंध प्राणमे एकटा नव स्फूर्तिक संचार करै छै। विचारक धरातलपर पति-पत्नी एक दोसरकेँ सम्मान दै छै। मुदा बिआहक दू मासक बादे सभ किछु उल्टा लागए लागल। प्रेमक निर्वाध गतिसँ बहैत शीतल जलमे दुर्गंध आबि गेलै। आलोकक अहंमे अपन अस्तित्व कतए हेराएल जे अखनो धरि नै भेटल। पिताक एक मात्र संतान छलौं हम। स्नेहक कतौ कमी नै अनुभव भेल। शिक्षाक मर्यादा सदैव जीवनकेँ बान्हि कऽ रखलक। घरक संस्कार जाति समाजक कठोर बंधन कहियो स्वतंत्रता नै दऽ सकल जे अपन पतिसँ विद्रोह कऽ सकी आ अपन जीवनक ठमकल दुर्गंधित पानिकेँ समुद्रमे बहा कऽ निर्मल कऽ ली। आइ बुझाइत अछि जे शिक्षा आरो कमजोरे करै छै। लोक की कहत? सम्मानक रक्षा केना हएत? समाजमे लोक की की बाजत? सभटा बिचार मोनमे उठिते हम अपनाकेँ बहुत कमजोर अनुभव करए लगैत छी आ अपन संपूर्ण व्यथाकेँ सहर्ष स्वीकार करैत अकासमे नुकाएल देवतासँ मृत्युक वरदान मंगैत प्रतिदिन अपन बान्हल दिनचर्यामे लागि जाइ छी। कमजोर नारिक कमजोर विचार। शिक्षित नारी आ एते कमजोर आत्मविश्वास। जखन कऽ ई विचार अबैत अछि तँ मोनक कारी वेदना स्वेत मुखमंडलपर ततेक ने अपन रेखाचित्र खिंचि दैत अछि जे ओकरा भरब असंभव भऽ जाइत अछि।
मोनक आँखिसँ फेर किछु देखैत छी तँ लगैत अछि जे हमर कुशुम कहाँ कमजोर छल। दशमीमे पढ़ैत-पढ़ैत बिआह भेल रहै। बिआहक बाद एक दू बेर सासुर सेहो गेल। ओकर घरबला दारू पीब कऽ ओकरा संग बहुत मारि-पीट करै छलै। एक दिन ओकर सूतल स्वाभिमान जागि गेलै आ ओकरा छोड़ि देलक। ओ अपन विगतक संपूर्ण पसरल स्याहीपर उज्जर पिठारसँ फेर कोबर लीखि लेलक। जीवनक निर्णय लेबामे ओ कतौ कमजोर नै पड़ल। फेरसँ ओ अपन दोसर पतिक संग प्रेम करैत दुनियाँक टेढ़-मेढ़ बाटपर चलि पड़ल। एक दिन हमरो कहलक दीदी अहाँ एतेक कष्ट उठा कऽ केना अपन पतिक संग निर्वाह कऽ लै छी? ओना तँ अहाँ हमरासँ बेसी पढ़ल लिखल छी। नीक संस्कार अछि। स्वयं कमा कऽ खा सकै छी। तखन किए?’’ तँू नै बुझबिही’’! ओ चुप भऽ गेल। मुदा हमहूँ कहाँ बुझलिऐ ? ओ तँ कम पढ़ल छल। छोट जाति .. ताहूपर गरीब.....। मुदा हम तँ पढ़ल लिखल उच्च जाति ..पैघ लोक ..नीक संस्कार! लेकिन कहाँ बूझि सकलिऐ एकर कारण ? की एकर कारण संस्कार छै? अथवा सुशिक्षा? पता नै केना बुझबै एकर रहस्य।
हम एम.ए. पास कऽ कऽ नौकरी करबा लेल पिताजीसँ अनुमति चाहैत छलौं लेकिन ओ कहलथि जे हम अहाँक बिआह लेल चिन्तित छी। एकटा पिताक सभसँ पैघ बोझ पुत्रीक कन्यादान होइ छै तँए ओ ऐसँ मुक्त होएबा लेल जतए ततए प्रयत्नशील रहथि। हमर सहमति तँ एकटा मात्र हुनका लेल स्नेहक अभिव्यक्ति छल जइमे कर्तव्यक एकटा निर्वहन सेहो छलै। हम अपन सहमति स्नेहक प्रतिदान स्वरूप दऽ देलियनि। गामसँ किछु दूर एकटा धनाढ्य पढ़ल-लिखल परिवारक एकलौता पुत्र आलोक संग हमर बिआह भऽ गेल। दान दहेजक मांग नै सुनि हमर पिताकेँ लगलनि जे आजुक युगमे निश्चय ओ लोकनि भगवान छथि मुदा किछु दिनक बाद ज्ञात भेल जे ओइ भगवानक संपूर्ण आत्मा कलुषित छल। धनाढ्य आ सुशिक्षित नींवमे सौंसे दिबार लागि गेल छल आ ओही दिबारक मजबूती लेल हमरा बलिदान देबाक छल। आलोकक एकटा अओर बिआह भऽ चुकल छलनि। संभवतः पाँच छः साल पूर्वहि मुदा संतान नै होएबाक कारणे अपन वंश आ अहंकारक गाछकेँ आगाँ बढ़ाबए लेल एकटा सुशील कन्याक खोज रहन्हि। तखन हमरे संग प्रपंच भेल। जीवनक एक एकटा नुका कऽ पौतीमे राखल हमर सुन्दर कल्पना हेरा गेल। आ हेरा गेल हमर संपूर्ण अस्तित्व, जकर रक्षा करब हमर बसक बात नै रहल। एकटा हारल मनुख। मात्र बच्चा पैदा करबा लेल आनल गेल छल। इच्छा वा अनिच्छा किछु कतौ नै। अपन घर नै। अपन किछु सपना नै। विद्रोह करबा लेल हिम्मति नै, एकदम कमजोर ..हम ..चान। मुदा हमर संगी कुशुम .. अपन जीवनक उतार चढ़ावमे अपन अस्तित्व अखनो धरि बचौने .. खूब होशगर आ ठोस कुशुम।
Posted by Gajendra at 12:24 PM
Labels: सतीश चन्द्र झा
Subscribe to: Post Comments (Atom)


text:
कोजगरा पूजन मे पहिने ओहि स्थल पर जतय ओ शुभ कार्य होयतैक अरिपण देल जाईत अछि। स्थान के चिकठानि माँटि सँ नीपि कय चाउर के पीसल पीठार सँ अरिपण के चित्रकारी कयल जाइत अछि। जनिका मांझ ठाम सिन्दुर के रेख सँ पहिने गोसाओन के स्थान सुरक्षित राखि-ओही चित्र पर समयानुसार शुभ कार्य कयल जाईत अछि, अगहन सँ अषाढ़ तक जे नव दम्पत्ति के विआह होइत छैन्हि हुनकर कोजगरा आश्विन मासक पुर्णिमा के राति मे मनाओल जाईत अछि। प्रतिवर्ष नव दम्पत्ति के कोजगरा होईत अछि।
कान्यापक्षक ओतय सँ वर पक्षक परिवारक वर (दुल्हा) सहित सभ सदस्य के नव वस्त्र आ संग मे चूड़ा दही, केरा मिठाई आ पर्याप्त मरवान के 10-20 भार साजि कय भार आबैत अछि। चूड़ा, दही, केरा, मिठाई जे कन्यापक्षक ओतय सँ अबैत छैक, ओकर भोज अपना समाजिक सम्बन्ध के मुताबिक वर पक्षक ओतय होइत अछि, संगे समस्त परिवार नव वस्त्र (जे कन्या पक्ष सँ अवैत अछि) धारण करैत छथि।
आंगन के माँझठाम अरिपन देल जाइत अछि, आओर ओहि पर आसन दय वर के चुमाओन कएल जाइत अछि। तदुपरान्त दुर्वाक्षत सँ वर के दीर्घ आयु के मंगल कामना करैत गोसाओन के गोहरवति स्त्रीगण समाज वर के गोसाओन के अराधना मे लऽ जाईत छथि। वर गोसाओन के मनाय कय अपना सँ श्रेष्ट पुरजन, परिजन एवं समाज के चरण स्पर्श करैत छथि आओर सुभाशिष प्राप्त करैत छथि। एहि पावनि मे वर पक्ष समाजक हर समुदाय के लोक के हकार दय अपना ओहिठाम वजाबति छाथि आओर सनेस मे आयल मखान एवं वताशा (मिठाई) मिलाकय प्रयाप्त रुपेण बाँटि कय पान सुपारी दय विदा करैत छाथि। एहि पावनि मे मखानक प्रधानता अछि। मखान एक प्रकारक विशिष्ट मेवा फल अछि।


text:
गिरगिट छेँ की ?
Tuesday, 16 May 2017
पद्य - २३८ - गिरगिट (बाल कविता)
गिरगिट (बाल कविता)
गिरगिट छेँ की ?
रंग बदलै छेँ खनें - खनें ।
गिरगिट केहेन ??
सोचए बच्चा मनें - मनें ।।*१
वन-उपवन बाड़ी-झाड़ी, सभ ठाँ भेटैत अछि ।
ठण्ढीक भोरमे बैसल, ओ रौदा सेकैत अछि ।
घऽरमे भेटैछ,
भेटैछ संगहि रणे - बने ।*२
गिरगिट छेँ की ?
रंग बदलै छेँ खनें - खनें ।।
पहिने रंग रहए जे चामक, चट दऽ बदलल ।
या रंगक विन्यास सकल, आमूलहि बदलल ।
देखि अचंभित,
चकित आँखि छै कने-कने ! *३
गिरगिट छेँ की ?
रंग बदलै छेँ खनें - खनें ।।
गोहि आओर सनगोहि, भाए छी गिरगिट केर ।
मुदा पैघ ने, ओतेक काय छी गिरगिट केर ।
जीह निकालि कऽ,
पकड़ए कीड़ा क्षणें - क्षणें ।*४
गिरगिट छेँ की ?
रंग बदलै छेँ खनें - खनें ।।
संकेत आ किछु रोचक तथ्य -
*१ - “गिरगिट” शब्दक अर्थ मैथिलीमे बहुत व्यापक अछि जे अपना आपमे सामान्य गिरगिट, ठिकठिकिआ / घरैया गिरगिट, गोहि, सनगोहि, डाइनोसॉर आदि सभकेँ समाहित करैत अछि । मैथिलीक गिरगिटक तुलना अंग्रेजीक LIZARD शब्दसँ कए सकैत छी जाहिमे COMMON GARDEN LIZARD, CHAMELEON आदि सभ आबैत अछि । गिरगिट शब्दसँ अमेरिकी महाद्वीपक IGUANA नामक सरिसृपक केर सेहो बोध कहल जा सकैत अछि, हलाँकि ओ सामान्य गिरगिटसँ ओ बहुतहु बातमे भिन्न अछि । परिवेश वा इच्छानुसार चामक रंग बदलबाक गुण कमोबेश हर गिरगिटमे होइत अछि मुदा चमेलिओनाइडी / केमेलिओनाइडी कुल (Family - Chamaeleonidae; Eng. - Chameleons) केर गिरगिट सभमे ई गुण बहुत अधिक विकसित भेल अछि । चुँकि, मैथिलीमे ठिकठिकिआ, गोहि, सनगोहि आदि शब्द पुर्णतः परिभाषित अछि तेँ एकरा सभकेँ छोड़ि शेष सम्बन्धित प्राणीक लेल हम एहि ठाम “गिरगिट” शब्दक प्रयोग कएल अछि ।
*२ - सरिसृप वर्गक प्राणि होएबाक कारणेँ गिरगिट सेहो शीतरक्तीय प्राणी अछि आ तेँ ठण्ढीक समएमे भोरुका पहर रौद सेकैत आरामसँ देखल जा सकैत अछि ।
*३ - गिरगिट रंग बदलबामे माहिर होइत अछि । ओ अपन चामक रंग ओ रंगक विन्यास अपना आस - पासक परिवेशक अनुसार क्षण भरिमे बदलि लैत अछि । ओना तँऽ बहुत रास समुद्री जीवमे ई गुण पाओल जाइत अछि, मुदा धरती पर आ ओहो मनुक्खक आवास क्षेत्र केर आस - पास गिरगिटहि एहिमे सभसँ कुशल होइत अछि । जीव विज्ञानमे एहि तरहक घटनाकेँ छलावरण या छद्मावरण (CAMOUFLAGE) कहल जाइत अछि । ई छद्मावरण दू तरहेँ गिरगिटकेँ सुरक्षा प्रदान करेत हछि - पहिल तँऽ वातावरणक रंगमे स्वयंकेँ दुश्मनक नजरिसँ नुकाए लैत अछि आ दोसर आक्रामक रंग परिवर्तन कए प्रतिद्वन्दीकेँ डेराए दैत अछि ।
*४ - गिरगिटक जीह बेङ्ग जेकाँ होइत अछि आ मूँहसँ बाहर शिकार पर दागल जाइत अछि । जीह केर अगिला भाग शिकारकेँ अपन लसलस लेरमे सटाए मुँहक भीतर नेने जाइत अछि ।
मैथिली पाक्षिक इण्टरनेट पत्रिका “विदेह” केर 225म अंक (01 मई 2017) (वर्ष 10, मास 113, अंक 225) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
हिनका एहि पद पर तीन बरखक लेल नियुक्त कएल गेल अछि। खालि रेलवे आ कर सम्बन्धी मैमला केँ छोरि बांकि संघ सरकार केर अंतर आबयवला तमाम विभागक मुकदमा के खिलाफ सरकार दिस सँ अपन पक्ष अदालत मे रखबाक काज सम्हारताह। श्री चौधरी एकरा दरभंगाक अदालत मे सरकार दिस सँ पक्ष रखताह। एहि बातक जनतब भेटते जिलाक अधिवक्ता आ सहोरा ग्रामवासी मे खुशी’क ठेकान नहि छन्हि।
श्रीचौधरी केर ग्रामीण पत्रकार निशांत झा प्रसन्नता व्यक्त करैत बजलाह जे, इ सहोरा गामक लेल गर्व केर विषय थिक, सरकार चौधरी जी पर भरोसा एतेक भरोसा जतौलनि ताहि लेल हम हुनका प्रति आभार वक्त करै छियैन।


text:
होमगार्ड केँ हत्याक कारणक खुलासा चौकाबई बला अछि। पुलिसक मुताबिक आपसी दुश्मनी केँ चलते अपराधी सभ होमगार्ड जवानक हत्या क' देलक। होमगार्डक हत्याक कारण बुझबाक लेल एहि पाछुक पूरा कहानी बुझब बहुत जरुरी अछि।
घटनाक मुताबिक एक बरख पहिने होमगार्ड कैलाश केँ गामक रहिवासी सुधीर एक महिला केँ ल'केँ फरार भ' गेल छैक। ई मामला प्रेम प्रसंग सँ जुडल छल आओर फरार भेल महिला तीन बच्चाक माँ छली। एहि घटनाक बाद कैलाश केँ अगुवाई मे गाम मे एक पंचायत भेल छल। जाहिमेंपंचायत सुधीर केँ कसूरवार मानैत हुनका ऊपर पचास हजार टाकाक जुर्माना लगेने छल संगहि महिला केँ हुनकर पति केँ सौंपबाक फरमान जारी कायल गेल छल। मुदा एहि फैसला सँ आओर गाम मे कैलाश केर बढ़ैत कद सँ नाराज सुधीर मोने मोन बदला लेबाक ठानलक आओर सुधीर, कैलाश केँ हत्याक योजना बनबे लागल।
ऐहिक खुलासा पुलिसक गिरफ्त मे आयल दुनू आरोपी खुदे केना अछि। आरोपी सभक मुताबिक सुधीर हत्याकांड केँ पूरा साजिश रचने छल। गिरफ्तार अपराधी कहलनि कि ओ पंद्रह हजार टाका ल'केँ सुधीर केँ हथियार मुहैया करबेना छल। एहि घटना केँ अंजाम देबाक बाद सुधीर ओहि महिला संग फेर सँ फरार भ' गेला।
पुलिस एहि हत्याकांड मे शामिल दू अपराधी केँ फिलहाल गिरफ्तार करी मामलाक खुलासा केना अछि। एएसपी दिलनवाज अहमद कहलनि कि दोसरो अपराधी सभक गिरफ़्तारी लेल पुलिस लगातार छापामारी क' रहल अछि।